**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Φεβρουαρίου 2020, ημέρα Δευτέρα και ώρα 14.15΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Ιωάννη Ανδριανού, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν, η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Εμμανουήλ Μπασιάς, Πρόεδρος του Σωματείου «Φάρος Τυφλών Ελλάδας», Άγκαθα Καρρά, εκπρόσωπος του Πανελλήνιου Συνδέσμου Τυφλών και της Εθνικής Συνομοσπονδίας Ατόμων με Αναπηρία (ΕΣΑμεΑ), Ιωάννης Κωνστανταρόπουλος, μέλος του Δ.Σ. του Οργανισμού Συλλογικής Διαχείρισης Έργων του Λόγου (ΟΣΔΕΛ) και Γεώργιος Καραζάνος, νομικός σύμβουλος του Οργανισμού, Γεώργιος Πασχαλίδης, Πρόεδρος του Συλλόγου Εκδοτών Επιστημονικών Βιβλίων (ΣΕΕΒΙ), Σώστης Καραγιαννόπουλος, εκπρόσωποςτης Συντονιστικής Επιτροπής Αγώνα Αναπήρων (ΣΕΑΑΝ) και Κωνσταντία Κακάλη, μέλος του Δ.Σ. του Συνδέσμου Ελληνικών Ακαδημαϊκών Βιβλιοθηκών (ΣΕΑΒ) και Διευθύντρια της Βιβλιοθήκης και του Κέντρου Πληροφόρησης του Παντείου Πανεπιστημίου.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Σκουρολιάκος Παναγιώτης (Πάνος), Τζούφη Μερόπη, Χρηστίδου Ραλλία, Κωνσταντόπουλος Δημήτριος, Κανέλλη Λιάνα, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Καλησπέρα κυρίες και κύριοι συνάδελφοι, κυρία Υπουργέ, κυρίες και κύριοι εκπρόσωποι φορέων. Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης τη συνέχιση της επεξεργασίας και εξέταση του σχεδίου νόμου του Υπουργείου Πολιτισμού και Αθλητισμού «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας».

Σήμερα, είναι η δεύτερη συνεδρίαση και έχουμε καλέσει για ακρόαση εξωκοινοβουλευτικά πρόσωπα. Θα έχουν στη διάθεσή τους τρία λεπτά, με ανοχή, βεβαίως.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Κύριε Πρόεδρε, ζητώ το λόγο επί της διαδικασίας.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Η κυρία Χρηστίδου έχει το λόγο.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Κύριε Πρόεδρε, θα ήθελα απλά, με κάθε σεβασμό σε εσάς, προσωπικά και προς το Προεδρείο, να εκφράσω την απορία μου, διότι επιλέχθηκαν να παρευρεθούν, σήμερα, οι αξιότιμοι κυρίες και κύριοι, που εκπροσωπούν τους ωφελούμενους, από αυτό το πάρα πολύ σημαντικό σχέδιο νόμου, που καταθέτει το Υπουργείο, στο οποίο, όπως είπα και στην πρώτη μου εισήγηση, υπάρχει μία αρχική ομοφωνία. Είμαστε επί της αρχής θετικοί – το τονίζω αυτό, για να μην έχω καμία παρεξήγηση – όμως, πέρα από μία περίπτωση, δεν έχουμε καθόλου εκπροσώπους, που εκπροσωπούν πνευματικά και συγγενικά δικαιώματα. Ήρθα σε προσωπική επαφή μαζί σας και προς τιμήν σας, ανταποκριθήκατε στο τηλεφώνημά μου – αλλά από έναν κατάλογο με 19 φορείς, που ήταν θεατρικοί συγγραφείς, μεταφραστές θεατρικών έργων, διευθυντές φωτογραφίας, δημιουργοί εικαστικών έργων, συγγραφείς - εκδότες, φωτογράφοι, σεναριογράφοι, συνθέτες και στιχουργοί, ΕΥΕΔ, προσεκλήθη μόνο ένας.

Θα ήθελα πραγματικά να το καταθέσω αυτό, πριν ξεκινήσει η διαδικασία. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κατ’ αρχήν, ο Κανονισμός προβλέπει συγκεκριμένο αριθμό εκπροσώπων φορέων, μέχρι 10. Έχουμε συμπεριλάβει, κυρία συνάδελφε …

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Και είναι στη διακριτική σας ευχέρεια.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Μισό λεπτό. Αναγνώστηκαν τα ονόματα των φορέων στην προηγούμενη συνεδρίαση και δεν έγινε κάποια άλλη πρόταση ή κάποια διαφοροποίηση και πράγματι εμείς έχουμε τη διάθεση…

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Κύριε Πρόεδρε, σας μιλώ με πάσα ειλικρίνεια. Αναφέρατε 6 ονόματα. Από τη στιγμή που υπάρχει το περιθώριο, βάσει του Κανονισμού – άρθρο 38 – μπορούσατε να καλέσετε μέχρι και 10 φορείς…

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κυρία Χρηστίδου, θα με αφήσετε να μιλήσω; Εγώ σας αφήνω και το σέβομαι και θα σας δώσω και το λόγο να πείτε ό,τι θέλετε.

Λοιπόν, επικοινωνήσαμε με τις υπηρεσίες της Βουλής, όπως γνωρίζετε, ενημερώθηκε ο συγκεκριμένος φορέας, να έρθει και να καταθέσει το υπόμνημα του και βεβαίως, θα υπήρχε και μία ανοχή, να του δώσουμε ένα εύλογο χρόνο να πει τις απόψεις του.

Από ό,τι με ενημέρωσαν, έγινε η επικοινωνία, αλλά ο εκπρόσωπος του φορέα δεν ήρθε. Ο συγκεκριμένος, που είπατε εσείς. Η επικοινωνία έγινε για το συγκεκριμένο έναν, που είπατε εσείς, ο οποίος, όμως, δεν ήρθε.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Για τον έναν. Εμείς, όμως, σας καταθέσαμε άλλους 19.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κοιτάξτε, κύριε Σκουρολιάκο, έχετε μια τάση να διακόπτετε και να επεμβαίνετε. Θεωρώ, από σεβασμό προς την Εισηγήτρια σας, ότι έχει την ικανότητα να κάνουμε διάλογο και έχω δείξει όλη την καλή διάθεση. Γιατί, πράγματι, πιστεύω ότι πρέπει να γίνεται διάλογος και να ακούγονται οι φορείς. Σας είπα όμως, ότι ο συγκεκριμένος, που μου ζητήθηκε, ενώ επικοινώνησαν οι υπηρεσίες της Βουλής, κυρία Χρηστίδου, δεν προσήλθε.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Υπήρχαν, όμως, άλλοι 17, με τους οποίους θα μπορούσατε να επικοινωνήσετε. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Καταγράφτηκε η επισήμανση. Σας ευχαριστώ, κυρία Χρηστίδου. Να ξεκινήσουμε, λοιπόν, τώρα την ακρόαση των εκπροσώπων των φορέων. Το λόγο έχει ο κύριος Μπασιάς.

**ΕΜΜΑΝΟΥΗΛ ΜΠΑΣΙΑΣ (Πρόεδρος του Σωματίου «Φάρος Τυφλών Ελλάδας»):** Θέλω να σας ευχαριστήσω για την πρόσκληση – και την Υπουργό και όλους εσάς εδώ. Πραγματικά, είναι τιμή για τον «Φάρο Τυφλών» και γενικά για τους τυφλούς, να καλούμαστε και να εκφράζουμε τις απόψεις μας. Τις απόψεις μας, βέβαια, τις είχαμε διατυπώσει και στη Νομοπαρασκευαστική Επιτροπή και πιστεύω ότι συμβάλαμε ουσιαστικά στη βελτίωση του δεύτερου νομοσχεδίου, αφού ήταν πολύ βελτιωμένο, σε σύγκριση με το πρώτο.

Θέλω να κάνω μόνο δύο, τρεις επισημάνσεις. Το πρώτο, που δεν το έχω καταλάβει, είναι το εξής. Το σχέδιο λέει κάπου ότι «σε περίπτωση μη συμμόρφωσης των εκδοτών, εφαρμόζεται το άρθρο 946 του Κώδικα Πολιτικής Δικονομίας». Το οποίο, όμως, είναι στο κεφάλαιο της εκτελέσεως. Είχα πει και στο συνάδελφο, τον κύριο Παπαδόπουλο, ότι επειδή η παλαιά απόφαση έλεγε ότι μπορεί να προσφύγει στο Ειρηνοδικείο, με τη διαδικασία των ασφαλιστικών μέτρων, που δεν υπάρχει στο νομοσχέδιο. Αυτό δεν ξέρω, κύριε Παπαδόπουλε, εξυπακούεται; Θα ήθελα λίγο να το δούμε, για να είμαστε απόλυτα σίγουροι. Το ένα ερώτημα, που ήθελα να κάνω, είναι αυτό και θα ήθελα κάποια απάντηση. Αν μπορούμε να το βελτιώσουμε όσο γίνεται.

Το δεύτερο ερώτημα, είναι - που πραγματικά έχει βελτιωθεί - ότι δεν υπάρχει, δεν προβλέπεται κάποια πρόσθετη επιβάρυνση των φορέων για τα έργα, από τα οποία παίρνουμε για τη χρήση τους από τους τυφλούς και από άτομα με προβλήματα όρασης.

Βέβαια, εμείς, σε καμιά περίπτωση, δεν θέλουμε να ζημιώσουμε τους εκδότες. Αυτό το δηλώνω και το εννοώ. Σε καμία περίπτωση, οι τυφλοί δεν θέλουν να βλάψουν τους εκδότες και όσα έργα έχουμε χρησιμοποιήσει, ποτέ δεν έχει γίνει ζημία εκδοτών.

Εκείνο το οποίο θέλουμε, είναι οι τυφλοί να μπορούν να χρησιμοποιήσουν τα έργα αυτά για τη μόρφωσή τους, για να μπορούν να κάνουν καλύτερα το επάγγελμά τους και για τη σπουδή τους. Αυτό είναι το μοναδικό, που μας ενδιαφέρει και καθόλου, μη το διανοηθεί, αν υπάρχει εδώ εκπρόσωπος των εκδοτών - αυτό να το θεωρεί δεδομένο - ότι δεν θέλουμε να ζημιώσουμε σε καμία περίπτωση τους εκδότες.

Είναι κρίμα. Από τον «Φάρο Τυφλών» ξεκίνησε και η πρώτη απόφαση, η οποία καταργείται τώρα και βελτιώνεται. Γιατί, πραγματικά, ζούσαμε τρομερές καταστάσεις. Ενώ υπήρχαν σε ηλεκτρονική μορφή κείμενα, εμείς καθόμαστε και γράφαμε με το δάχτυλό μας και πονούσαν τα δάχτυλά μας να γράφουμε γράμμα - γράμμα, ενώ μπορούσαμε τα κείμενα αυτά να τα έχουμε και να μην υφιστάμεθα αυτή την ταλαιπωρία και τη στέρηση των έργων αυτών, που τα έχουμε τόσο ανάγκη. Γι' αυτό ακριβώς και η νέα Οδηγία 1564/2017 και η Συνθήκη του Μαρακές ήταν ό,τι καλύτερο, για να γίνει καλύτερος ο νόμος. Αυτό είναι σίγουρο.

Επίσης, ήθελα να δηλώσω ότι, όταν ένας βλέπων, είτε μαθητής, είτε φοιτητής, είτε οτιδήποτε άλλο, επιστήμονας ή ενδιαφερόμενος, πάρει το βιβλίο του στα χέρια του, μπορεί να το διαβάσει την ίδια στιγμή. Δηλαδή, ένα βιβλίο, που τον ενδιαφέρει, μπορεί να καθίσει, σε πέντε - δέκα ώρες, να το τελειώσει. Όταν ένας τυφλός πάρει το βιβλίο των βλεπόντων, αυτό δεν λέει τίποτα. Το βιβλίο αυτό πρέπει να προσαρμοστεί, να βρει αναγνώστες να του διαβάσουν, να βρει τα απαραίτητα μηχανήματα, να βρει τις ταινίες, τα CD και λοιπά. Είναι μια ολόκληρη διαδικασία, μια ιδιαίτερα δαπανηρή διαδικασία και μια ιδιαίτερα κοπιαστική διαδικασία. Ο «Φάρος Τυφλών» χρησιμοποιεί ανθρώπους για τη δουλειά αυτή και έχει μια σημαντική επιβάρυνση οικονομική.

Εμείς, λοιπόν, όταν βγήκε η πρώτη απόφαση, αρχίσαμε να περνάμε τα έργα και επειδή υπήρχε η μεγάλη ανάγκη, εμείς επωμιστήκαμε όλο το βάρος της τριτοβάθμιας εκπαίδευσης, τους φοιτητές. Ενώ υπάρχει στην Καλλιθέα το ΚΕΑΤ και τα πανεπιστήμια, όλοι γενικά οι τυφλοί και όλοι οι φοιτητές, με προβλήματα όρασης, εξυπηρετούνται από το «Φάρο» και θέλω, πραγματικά, να απευθύνω παράκληση και στην Υπουργό και στους Βουλευτές εδώ όλους, όλοι μαζί να βοηθήσετε, αν μπορεί να στηριχθεί ο «Φάρος», σε αυτήν την προσπάθεια, που καταβάλλει, γιατί είναι μια κάποια επιβάρυνση. Αν μπορούσε να βοηθηθούμε. Εμείς, ευχαρίστως, αξιοποιώντας τις δυνατότητες, που μας παρέχει ο νόμος, να βοηθήσουμε όσο μπορούμε τους τυφλούς, αλλά, αν μπορούσε η Πολιτεία να συνδράμει το «Φάρο», στην προσφορά του και στην προσπάθειά του αυτή. Είναι μια έκκληση και έχουμε εδώ και τα σχετικά έγγραφα να σας δώσουμε και ό,τι μπορείτε να κάνετε για να στηριχθεί ο «Φάρος».

Θέλω να σας ευχαριστήσω, άλλη μια φορά, για την πρόσκληση. Πραγματικά, πιστεύω ότι το νομοσχέδιο αυτό, βελτιωμένο και ύστερα από τη Συνθήκη του Μαρακές και ύστερα από τη νέα Οδηγία, η οποία είναι πολύ διευρυμένη, σε σχέση με την Οδηγία του 2001, πιστεύω ότι θα έχουμε επιτυχίες σημαντικότερες.

Μια ερώτηση ακόμη. Κύριε Παπαδόπουλε, τα βιβλία θα τα ζητάμε κανονικά από τους εκδοτικούς οίκους; Θα πηγαίνουμε αντίγραφο στην Εθνική Βιβλιοθήκη; Μπορούμε και από εκεί να τα παίρνουμε; Ευχαριστώ πολύ, όλους σας.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Ευχαριστούμε πολύ, κύριε Πρόεδρε, για τις ουσιαστικές επισημάνσεις. Πιστεύω ότι όλοι έχουμε την ευαισθησία και βεβαίως, ότι και η κυρία Υπουργός σας άκουσε. Θα καταθέσετε και τις προτάσεις σας τις συγκεκριμένες, για να βοηθηθεί ο «Φάρος Τυφλών».

Το λόγο έχει η κυρία Άγκαθα Καρρά.

**ΑΓΚΑΘΑ ΚΑΡΡΑ (Εκπρόσωπος της Εθνικής Συνομοσπονδίας Ατόμων με Αναπηρία, (ΕΣΑμεΑ) και Εκπρόσωπος του Πανελληνίου Συνδέσμου Τυφλών)**: Ευχαριστώ, κύριε Πρόεδρε. Εμείς έχουμε καταθέσει τις απόψεις μας, απλά, θα ήθελα να σταθώ σε δύο - τρία ζητήματα. Καταρχάς, θα ήθελα να πω ότι το παρόν σχέδιο νόμου είναι κεφαλαιώδους σημασίας, διότι, με την ενσωμάτωση της Ευρωπαϊκής Οδηγίας 1564/2017, επιτυγχάνεται η εναρμόνιση της εθνικής νομοθεσίας, με την καθολική αρχή της προσβασιμότητας στα βιβλία και γενικότερα στα δημοσιευμένα πνευματικά έργα, όπως αυτή κατοχυρώνεται, εν γένει, από το άρθρο 30 της Σύμβασης των Ηνωμένων Εθνών για τα δικαιώματα των ατόμων με αναπηρία και φυσικά, εξειδικεύεται περαιτέρω, με μεγαλύτερη σαφήνεια, πληρότητα και λεπτομέρεια, στη Σύμβαση του Μαρακές.

Στο διάστημα, που μεσολάβησε, είχαμε ένα γόνιμο και εποικοδομητικό διάλογο τόσο με την πολιτική ηγεσία όσο και με τους υπηρεσιακούς παράγοντες του Υπουργείου Πολιτισμού, για το συγκεκριμένο θέμα.

Ως προς την ουσία του νομοσχεδίου, τη φιλοσοφία των διατάξεων του, σε γενικές γραμμές, αποτυπώνονται οι απόψεις μας και πιστεύουμε ότι κινείται σε θετική κατεύθυνση. Ωστόσο, υπάρχει κάποιο σημείο, για το οποίο θα θέλαμε να εκφράσουμε τον εύλογο, όπως πιστεύουμε, προβληματισμό μας και την έντονη ανησυχία μας. Η επισήμανσή μας εδράζεται στην πρώτη παράγραφο του άρθρου 7, αναφορικά με την αποζημίωση των δικαιούχων. Σύμφωνα με την οικεία διάταξη, οι αρμόδιοι φορείς, που παράγουν βιβλία, σε προσβάσιμο μορφότυπο, για τα άτομα με οπτική αναπηρία και συγκεκριμένα εκπαιδευτικά βιβλία πρωτοβάθμιας, δευτεροβάθμιας και τριτοβάθμιας εκπαίδευσης, οφείλουν να καταβάλουν αποζημίωση στους δικαιούχους και συγκεκριμένα, στους εκδοτικούς οίκους, την ίδια, όπως με τα συμβατικά βιβλία. Εδώ, δηλαδή, βλέπουμε να αντιμετωπίζονται δύο ανόμοιες περιπτώσεις, με όμοιο τρόπο. Το πρόβλημα είναι ιδιαίτερα έντονο στα βιβλία της τριτοβάθμιας εκπαίδευσης, για τους ακόλουθους λόγους. Καταρχάς, δεν υπάρχει ένας ενιαίος φορέας, ο οποίος να έχει αναλάβει να εκδίδει τα ακαδημαϊκά συγγράμματα, με αποτέλεσμα, αυτά να παράγονται από διάφορους φορείς, να επιλύεται μεν το πρόβλημα, αλλά όχι στην πλήρη έκτασή του και σίγουρα, όχι με την απαιτούμενη ταχύτητα.

Επιπλέον, οι φοιτητές, λόγω των ακαδημαϊκών τους υποχρεώσεων, καλούνται να ανατρέχουν σε μια πληθώρα επιστημονικών συγγραμμάτων. Δεδομένων αυτών των συνθηκών, στο πλαίσιο της λειτουργίας των σταθμών προσβασιμότητας στα πανεπιστήμια, όλο και περισσότερα πανεπιστημιακά ιδρύματα αναλαμβάνουν, πλέον, την πρωτοβουλία να μετατρέπουν τα ίδια μέρος του εκπαιδευτικού τους υλικού, σε προσβάσιμο μορφότυπο, για τους φοιτητές τους, με πρόβλημα όρασης.

Σε περίπτωση, όμως, που, όπως επιχειρείται, με τη συγκεκριμένη αυτή προσθήκη, υποχρεούνται τα Ακαδημαϊκά Ιδρύματα να καταβάλουν αποζημίωση στους δικαιούχους, τότε, η πρωτοβουλία αυτή θα σταματήσει, γιατί αυτό θα λειτουργήσει, ως αντικίνητρο, με αποτέλεσμα να εξαχθεί μια πολιτική, η οποία θα παράγει διακρίσεις και θα περιορίζεται η πρόσβαση των συγκεκριμένων φοιτητών τόσο στην εκπαιδευτική διαδικασία, όσο και γενικότερα στη γνώση. Εμείς, από τις διατάξεις του νομοσχεδίου, καταλαβαίνουμε ότι αντανακλάται η βούληση του νομοθέτη να διευκολύνει την πρόσβαση των ατόμων, με οπτική αναπηρία, στα βιβλία και να άρει τους περιορισμούς - τα εμπόδια, δηλαδή - και τις πιθανές διακρίσεις, που αυτά προκαλούν.

Γι' αυτό η πρότασή μας, η οποία είναι να μην εξαιρείται του νόμου, αλλά, αντίθετα, να εμπίπτει στο πεδίο προστασίας του νόμου, να εμπίπτουν και τα ακαδημαϊκά συγγράμματα, θεωρούμε ότι είναι συμβατή και με το σκοπό του νόμου, αλλά και συνάδει με τις αρχές της καθολικής προσβασιμότητας και της ίσης μεταχείρισης, στον τομέα της εκπαίδευσης, όπως απορρέει και από τη Σύμβαση των Ηνωμένων Εθνών.

Επίσης, ένα άλλο θέμα, που θα θέλαμε να θέσουμε, είναι σχετικά με τα ξενόγλωσσα βιβλία. Από τη μελέτη του νομοσχεδίου, δεν έχει καταστεί σαφές σε εμάς τι γίνεται με αυτά και εμείς, σε κάθε περίπτωση, θα θέλαμε και αυτά να εμπίπτουν στις προστατευτικές διατάξεις του οικείου νομοσχεδίου. Σας ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Ευχαριστούμε πολύ για την πραγματικά ουσιαστική παρέμβαση σας και ενημέρωση για τα προβλήματα και τα θέματα, που αναπτύξατε.

Το λόγο έχει ο κ. Κωνστανταρόπουλος.

**ΙΩΑΝΝΗΣ ΚΩΝΣΤΑΝΤΑΡΟΠΟΥΛΟΣ (Μέλος του Δ.Σ. του Οργανισμού Συλλογικής Διαχείρισης Έργων του Λόγου (ΟΣΔΕΛ) - Εκδόσεις Μίνωας):** Καταρχάς, να σας διευκολύνω για το θέμα, που ετέθη, νωρίτερα. Είμαστε και οι τρεις εκπρόσωποι των εκδοτών, ο κ. Καραζάνος εκπροσωπεί και τον ΟΣΔΕΛ, ο οποίος εκπροσωπεί και συγγραφείς, εγώ είμαι Πρόεδρος της Ενώσεως Ελληνικού Βιβλίου, των μεγαλύτερων εκδοτών στην Ελλάδα και ο κ. Πασχαλίδης, αντίστοιχα, είναι Πρόεδρος της Ενώσεως των Εκδοτών Επιστημονικού Βιβλίου.

Καταρχάς, θα θέλαμε να πούμε για το χώρο του βιβλίου και τολμώ να μιλήσω εκ μέρους των συγγραφέων, ότι δεν έχουμε κανένα απολύτως πρόβλημα ή θέμα στο να βοηθήσουμε συνανθρώπους μας, με την ατυχία της αναπηρίας, ώστε να μπορέσουν να έχουν πρόσβαση στα βιβλία.

Αυτό, όμως, που πρέπει να γίνει κατανοητό, είναι ότι το κείμενο ενός βιβλίου είναι περιουσιακό στοιχείο των συγγραφέων και των εκδοτών, σε ένα βαθμό και ως τέτοιο θα πρέπει να αντιμετωπιστεί. Δηλαδή, οι διαδικασίες, με τις οποίες θα δοθούν αυτά τα βιβλία στους ανθρώπους, τους επωφελούμενους, πρέπει να είναι τέτοιες, που να μη δώσουν τον κίνδυνο της ηλεκτρονικής πειρατείας. Ξέρετε πάρα πολύ καλά όλοι πόσο εύκολο είναι ένα ηλεκτρονικό αρχείο να υποκλαπεί και να διασπαρθεί, σε όλο τον πλανήτη. Άρα, λοιπόν, το πρόβλημα, αυτή τη στιγμή, δεν είναι να συναινέσουμε σε κάτι τέτοιο, αλλά να βρούμε τις διαδικασίες αυτές, τις σωστές, που να γίνει, με σωστό τρόπο και ελεγχόμενο.

Δηλαδή, πρέπει να διαμορφωθεί ένα πλαίσιο εμπιστοσύνης, ανάμεσα στους φορείς, που θα πάρουν την πιστοποίηση και στους εκδότες, ώστε να μπορέσει να γίνει αυτή η διανομή. Γι' αυτό το πράγμα, εμείς έχουμε συγκεκριμένα παραδείγματα. Το Τμήμα Πληροφορικής του ΕΚΠΑ και η Εθνική Βιβλιοθήκη είναι φορείς, που έχουν συνεργαστεί, στο παρελθόν, μαζί μας και μάλιστα, με πολύ μεγάλη επιτυχία και έχουν δείξει πολύ μεγάλη ευαισθησία, ακριβώς, σε αυτό το μεγάλο πρόβλημα.

Αυτές, όμως, δυστυχώς οι συνεργασίες είναι εξαίρεση. Άρα, βλέπουμε απογοητευόμενοι, ότι στο παρόν νομοσχέδιο, δεν προβλέπεται ρητώς η προστασία των πνευματικών δικαιωμάτων. Θα σας τα πω ένα - ένα. Καταρχάς, για τους φορείς, που έχουν εξουσιοδοτηθεί ή αναγνωρισθεί να παρέχουν υπηρεσίες προσαρμοσμένης ανάγνωσης, δεν υπάρχει πρόβλεψη για τη διαδικασία εξουσιοδότησης και πιστοποίησης. Καταλαβαίνετε ότι ο καθένας μπορεί να δηλώσει ό,τι θέλει. Δεν υπάρχει πρόβλεψη, επίσης, αντίστοιχα για τους δημόσιους ή μη κερδοσκοπικούς αναγνωρισμένους φορείς, ούτε καν για πιστοποίηση. Δηλαδή, αυτοί μόνοι τους μπορεί να αποφασίσουν, μια μέρα, να κάνουν αυτό το έργο.

Αυτό, κατά τη γνώμη μας, θα μπορούσε να είναι ένα έργο, που θα μπορούσε να το αναλάβει η Εθνική Βιβλιοθήκη, να πιστοποιεί ότι υπάρχουν όλες αυτές και το Χάρβαρντ, που θα μετατρέψουν τα βιβλία, στις κατάλληλες μορφές. Προτείνουμε, λοιπόν, να προστεθεί διάταξη, που να προβλέπει τις προϋποθέσεις, τη διαδικασία εξουσιοδότησης και αναγνώρισης των φορέων, να γίνει αυτό και να οριστεί, με κοινή υπουργική απόφαση των Υπουργείων Παιδείας και Πολιτισμού, μετά από εισήγηση της Εθνικής Βιβλιοθήκης.

Το νομοσχέδιο δεν περιλαμβάνει καμία πρόβλεψη, σχετικά με την εποπτεία των αρμόδιων φορέων, όσον αφορά στην τήρηση των υποχρεώσεων, που προβλέπει ο νόμος. Αυτό έχει σαν συνέπεια να μπορεί να παραβιάζεται, χωρίς να υπάρχουν συνέπειες.

Γι' αυτό το πράγμα, προτείνουμε ο έλεγχος και η εποπτεία να γίνεται από την Εθνική Βιβλιοθήκη, αλλά και να υπάρξουν και συνέπειες, διοικητικές, ώστε, όποτε υπάρξει αδίκημα πνευματικής ιδιοκτησίας, να μπορεί άμεσα αυτό να αντιμετωπιστεί.

Σας αναφέραμε, επίσης, πριν ότι είμαστε διατεθειμένοι να διευκολύνουμε την παραγωγή των προσβάσιμων αντιγράφων. Σε αυτό το πράγμα, προβλέπεται και μια αποζημίωση. Εδώ, υπάρχει ένα παράξενο θέμα. Προβλέπεται αποζημίωση για τα επιστημονικά, αλλά δεν προβλέπεται αποζημίωση για τα λογοτεχνικά έργα. Αυτό είναι μια αδικία, θεωρούμε ότι πρέπει να βρεθεί ένας τρόπος να αντιμετωπιστεί. Δεν θα συνεχίσω παραπέρα. Να δώσουμε το λόγο στους άλλους συναδέλφους. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε. Τον λόγο έχει ο κ. Πασχαλίδης.

**ΓΙΩΡΓΟΣ ΠΑΣΧΑΛΙΔΗΣ (Πρόεδρος ΣΕΕΒΙ, Εκδόσεις BROKEN HILL PUBLISHERS LTD):** Ευχαριστούμε και εμείς, κυρία Υπουργέ, κύριοι Βουλευτές, κυρίες και κύριοι. Εκπροσωπώ τον Σύλλογο Εκδοτών Επιστημονικών Βιβλίων. Είμαστε εδώ, για να στηρίξουμε τους τυφλούς, για να στηρίξουμε τους εντυποανάπηρους και θέλουμε να λειτουργήσει, να δουλέψει, να φέρει αποτέλεσμα αυτό το νομοθέτημα. Δεν θέλουμε να γίνει, όπως έγινε, το 2007, με Υπουργική Απόφαση, η οποία δεν μπορεί να λειτουργήσει. Δεν μπορεί να λειτουργήσει, γιατί δεν υπάρχει προστασία της πνευματικής ιδιοκτησίας, όπως συμβαίνει και σε αυτό το νομοθέτημα.

Εμείς είμαστε διατεθειμένοι, ακόμα και να παρακάμψουμε την ελάχιστη αμοιβή, αρκεί, που δεν είναι δίκαιο, τονίζω, να προστατευτεί το υλικό του συγγραφέα, του δημιουργού και να τηρηθούν οι νόμοι της πνευματικής ιδιοκτησίας. Αυτή τη στιγμή, υπάρχουν, από έρευνα, που έχουμε κάνει, μακροχρόνια, δύο φορείς, που μπορούν να υποστηρίξουν την παραγωγή και τη σωστή διακίνηση ενός τέτοιου υλικού. Είναι το ΙΤΕ, το οποίο δεν ασχολείται, της Κρήτης, και είναι και το Τμήμα Πληροφορικής και Τηλεπικοινωνιών του ΕΚΠΑ, του οποίου διευθυντής είναι ο κ. Κουρουπέτρογλου. Είναι το μόνο, θεωρούμε, θεσμικό όργανο, το οποίο μπορεί να κάνει σοβαρή δουλειά, να προστατεύσει τα δικαιώματα και είναι και το μόνο, που δεν προχωράει στην παραγωγή τέτοιου υλικού, εφόσον δεν έχει τη σύμφωνη γνώμη των εκδοτών. Ενώ όλα τα άλλα θεσμικά όργανα, που ασχολούνται, σκανάρουν, το οποίο σκανάρισμα σημαίνει φωτογράφηση μιας σελίδας, με ό,τι δυσκολία μπορεί να σημαίνει αυτό, για την παραγωγή σε έναν μορφότυπο, που θα εξυπηρετούσε αυτόν το σκοπό.

Όσον αφορά στο Σύλλογο Τυφλών, δεν έχουμε κανένα πρόβλημα ούτε με το Σύλλογο Τυφλών, ούτε με κανέναν Σύλλογο. Είμαστε εκδότες, θέλουμε να στηρίξουμε αυτή την προσπάθεια και να φέρει αποτέλεσμα, το ξανατονίζω.

Η Εθνική Βιβλιοθήκη πρέπει να εμπλακεί. Υπάρχει νομοθέτημα, ήδη. Το 4452 / 2017, που τονίζει ότι: «Η Εθνική Βιβλιοθήκη λειτουργεί ενοποιημένα με τον εθνικό κατάλογο των προσβάσιμων τεκμηρίων για ΑμεΑ, από ΑμεΑ, που διαθέτουν οι βιβλιοθήκες της χώρας». Ορίζει πρότυπα και συντάσσει κατευθυντήριες οδηγίες, συνεργαζόμενη με επιστημονικούς, ερευνητικούς και άλλους σχετικούς φορείς, για την παραγωγή και διάθεση από τις βιβλιοθήκες της χώρας προσβάσιμων τεκμηρίων ΑμεΑ. Θα πω ένα παράδειγμα. Αυτό σημαίνει ότι η Εθνική Βιβλιοθήκη μπορεί να μας λύσει το πρόβλημα. Εμείς θέλουμε να στηρίξουμε την προσπάθεια. Να αναλάβει όλη τη διοργάνωση αυτής της προσπάθειας, με θεσμικούς φορείς, οι οποίοι γνωρίζουν, έχουν τον εξοπλισμό, έχουν την τεχνογνωσία και μπορούν να προστατεύσουν το υλικό μας.

Θα ήθελα, σ' αυτό το σημείο, να πω ότι έχουμε κάνει συναντήσεις και με την Εθνική Βιβλιοθήκη και έχουμε καταλήξει ότι μπορεί να γίνει, αρκεί να προβλεφθεί είτε με Κοινές Υπουργικές Αποφάσεις, είτε της Υπουργού, είτε να προβλεφθεί στο παρόν νομοσχέδιο.

Όσον αφορά στην ελάχιστη αμοιβή, δεν έχουμε θέμα και μπορούμε να το συζητήσουμε. Στην περίπτωση, όμως, που υπάρχουν ευρωπαϊκά κονδύλια, προγράμματα, που χρησιμοποιούνται από Βιβλιοθήκες από πανεπιστήμια, για να οργανωθεί αυτό, που ήδη έχω στα χέρια μου, κάποια προγράμματα κάποιων εκατομμυρίων, όχι μόνο γι' αυτό, αλλά και για άλλα θέματα, συμπεριλαμβάνεται και η ψηφιοποίηση, η Ψηφιακή Βιβλιοθήκη για μορφές προσβάσιμες για εντυποανάπηρους.

Απ' τη στιγμή, λοιπόν, που υπάρχει η χρηματοδότηση η ευρωπαϊκή, δεν νοείται να μην πληρώνεται ο συγγραφέας. Ελάχιστα. Δεν θέλουμε εμείς τιμές καταλόγου ή τιμές υψηλές. Να υπάρχει, όμως, μια ανταμοιβή, που να δικαιώνει το συγγραφέα γι΄ αυτό, που έχει κάνει, που έχει καθίσει και έχει γράψει χιλιάδες σελίδες.

Ελπίζω και εύχομαι να έχει αποτέλεσμα αυτό το νομοθέτημα. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε.

Το λόγο έχει ο κ. Καραζάνος.

**ΓΕΩΡΓΙΟΣ ΚΑΡΑΖΑΝΟΣ (Νομικός Σύμβουλος του Οργανισμού Συλλογικής Διαχείρισης Έργων και Λόγου):** Ευχαριστώ, κύριε Πρόεδρε. Πολύ σύντομα και συμπληρωματικά, θα πω το εξής, ως προς το θέμα της πιστοποίησης. Η πιστοποίηση, ως προς την ικανότητα και την αρμοδιότητα των φορέων να κάνουν τη δουλειά, την οποία αναφέρει ο νόμος, είναι πάρα πολύ σημαντική. Εάν δείτε, προσεκτικά, την 13η σκέψη στην Αιτιολογική Έκθεση της Οδηγίας, αναφέρει ότι οι φορείς αυτοί πρέπει να είναι πιστοποιημένοι. Γιατί, λοιπόν, η δεύτερη κατηγορία των φορέων, που είναι οι δημόσιοι φορείς και άλλη μία κατηγορία και άλλη μια υποκατηγορία δεν πιστοποιούνται και δεν εξουσιοδοτούνται; Για εμάς, λοιπόν, πρέπει η εξουσιοδότηση να αφορά και τις δύο κατηγορίες. Δεν μπορούμε να φανταστούμε φορείς, σε αυτή τη διαδικασία, χωρίς να έχουν την απαραίτητη πιστοποίηση. Νομίζω ότι ακυρώνει το σκοπό του νόμου.

Το δεύτερο, που θέλω να σας αναφέρω, είναι το θέμα των μέτρων. Είπαν οι συνάδελφοι, πριν, κάποια πράγματα και θέλω πολύ και εμφατικά να πω ότι δεν μπορούμε να φανταστούμε ότι ο ορισμός των κατάλληλων μέτρων για την αναπαραγωγή θα επαφίεται στη βούληση κάθε φορέα. Με ποια διαδικασία και πως θα επιστεφθούμε κάθε φορέα, που θα αναλάβει να βρει και να τηρήσει τα κατάλληλα μέτρα, με τα οποία πρέπει να αποφεύγεται η παράνομη αναπαραγωγή και με τα οποία πρέπει να εξασφαλίζεται και η ποιότητα της αναπαραγωγής, που αυτή αφορά τα συμφέροντα των ίδιων των επωφελουμένων.

Συνεπώς, θα επανέλθω και εγώ και θα πω ότι πρέπει να οριστεί, με Υπουργική Απόφαση, ότι τα κατάλληλα μέτρα θα αποφασίζονται από την Εθνική Βιβλιοθήκη, η οποία, σύμφωνα με την ίδια τάξη, που τη διέπει και μέρος της οποίας θα σας διαβάσει ο κ. Πασχαλίδης, είναι η πλέον αρμόδια να τα κρίνει.

Τέλος, άκουσα πριν από τον «ΦΑΡΟ» ότι εμείς δεν θέλουμε να δυσκολέψουμε οικονομικά τους εκδότες. Οι εκδότες είπαν ότι ούτε αυτοί έχουν, κατ' αρχήν, ένα πρόβλημα. Αλλά θέλω να πω το εξής: Ως προς την αποζημίωση, που δεν αφορά τα εκπαιδευτικά συγγράμματα, αλλά των υπολοίπων έργων, ας προσεγγίσουμε αυτή την ιστορία. Είναι δυνατόν το κράτος να χρηματοδοτεί τους φοιτητές, που δεν έχουν αναπηρία και τους φοιτητές, που έχουν αναπηρία, να μην τους χρηματοδοτεί το κράτος και να τους χρηματοδοτούν επαγγελματίες; Ας το σκεφτούμε αυτό. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Εδώ, θα διαφωνήσω, κύριε Καραζάνο. Το κράτος επιδοτεί, βεβαίως και στηρίζει όλους τους φοιτητές είτε έχουν αναπηρία, είτε δεν έχουν.

**ΓΕΩΡΓΙΟΣ ΚΑΡΑΖΑΝΟΣ (Νομικός Σύμβουλος του Οργανισμού Συλλογικής Διαχείρισης Έργων και Λόγου):** Και γιατί σ' αυτό το τομέα να μην τους επιδοτεί;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Αυτό να το δούμε. Γι' αυτό το λόγο είσαστε εδώ, να ακούσουμε τις προτάσεις σας. Αλλά δεν ισχύει αυτό, ότι επιδοτεί μόνο τους φοιτητές, που δεν έχουν αναπηρία. Νομίζω ότι αυτό το γνωρίζουν καλύτερα και οι φοιτητές με την αναπηρία. Ας είμαστε πιο προσεκτικοί.

**ΓΕΩΡΓΙΟΣ ΚΑΡΑΖΑΝΟΣ (Νομικός Σύμβουλος του Οργανισμού Συλλογικής Διαχείρισης Έργων και Λόγου):** Είμαι πολύ προσεκτικός, για αυτόν τον τομέα μίλησα, ειδικά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Να συνεχίσουμε τη διαδικασία.

Το λόγο έχει ο κ. Καραγιαννόπουλος.

**ΣΩΣΤΗΣ ΚΑΡΑΓΙΑΝΝΟΠΟΥΛΟΣ (Γραμματέας της Συντονιστικής Επιτροπής Αγώνα Αναπήρων (ΣΕΕΕΝ)):** Ευχαριστώ, κύριε Πρόεδρε. Καλησπέρα και από εμένα. Να ευχαριστήσω το Προεδρείο. Εγώ θέλω να αναφερθώ σε κάποια πράγματα, εκπροσωπώντας το Αγωνιστικό Αναπηρικό Κίνημα και τη Γραμματεία της Συντονιστικής Επιτροπής Αγώνα Αναπήρων.

Καταρχάς, αυτή η Οδηγία της Ευρωπαϊκής Επιτροπής δεν αλλάζει ουσιαστικά και πουθενά τις σύγχρονες ανάγκες, που έχουν τα άτομα με αναπηρίες και ειδικότερα, άνθρωποι με προβλήματα όρασης.

Είμαι φοιτητής στο Τμήμα Φυσικής Αγωγής του Πανεπιστημίου Θεσσαλίας. Καταρχάς, η πρότασή μας είναι ένα εθνικό τυπογραφείο, που, με ευθύνη του κράτους, θα αναλάβει να εκτυπώνει και ένα ψηφιοποιεί όλα τα βιβλία, που έχει ανάγκη το άτομο, με πρόβλημα όρασης και τα επιστημονικά και τα λογοτεχνικά βιβλία, που αυτό δεν υπάρχει.

Αυτή η Οδηγία, ουσιαστικά, θέλει να καλύψει τους εκδοτικούς οίκους και τα κέρδη τους. Είμαστε στο 2020, η τεχνολογία έχει κάνει άλματα και οι άνθρωποι με προβλήματα όρασης, δηλαδή, όλοι εμείς, δεν έχουμε τα βιβλία μας στην ώρα τους.

Πρέπει να αναλάβει το κράτος να υπάρχει καθολική πρόσβαση στα άτομα αυτά, να έχουν τα βιβλία τους στην ώρα τους, με όποια μορφή θέλουν αυτοί.

Πριν από τριάντα και σαράντα χρόνια, επειδή έχω περάσει και από μουσικό σχολείο, υπήρχαν κάποια από τα βιβλία μας της μουσικής σε έντυπη μορφή Braille και τώρα δεν υπάρχουν. Τώρα, το 2020, ενώ η τεχνολογία έχει κάνει άλματα, δεν υπάρχουν.

Υπάρχουν άνεργοι φοιτητές με προβλήματα όρασης και ευθύνη γι΄ αυτό έχει το κράτος. Έχει το σύστημα, που το στηρίζει και ανθρώπους, που το υπηρετούν. Εμείς, σαν Συντονιστική Επιτροπή Αγώνα Αναπήρων, από το αγωνιστικό αναπηρικό κίνημα, θα δώσουμε τη μάχη, για να υπάρχει καθολική πρόσβαση δωρεάν, σε όλα τα άτομα με αναπηρία, σε όλα τα άτομα με προβλήματα όρασης. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε. Η κυρία Κακάλη έχει το λόγο.

**ΚΩΝΣΤΑΝΤΙΝΑ ΚΑΚΑΛΗ (Μέλος του Δ.Σ. του Συνδέσμου Ελληνικών Ακαδημαϊκών Βιβλιοθηκών (ΣΕΑΒ) και Διευθύντρια της Βιβλιοθήκης και του Κέντρου Πληροφόρησης του Παντείου Πανεπιστημίου):** Ευχαριστώ, κύριε Πρόεδρε. Αξιότιμη κυρία Υπουργέ, αξιότιμες κυρίες Βουλεύτριες και κύριοι Βουλευτές, ως Σύνδεσμος Ελληνικών Ακαδημαϊκών Βιβλιοθηκών, θεωρούμε πως η ενσωμάτωση της Οδηγίας 1564/2017 είναι απαραίτητη για την προϋπόθεση και την περαιτέρω διάδοση της γνώσης, προς όφελος των συνανθρώπων μας, που έχουν περιορισμένη και στερούνται την πρόσβαση σε έντυπες πηγές.

Οι βιβλιοθήκες δε δημιουργήθηκαν, απλά, για να παρέχουν ένα σύγγραμμα, ανά μάθημα ή να καλύπτουν απλά κενά της εκπαιδευτικής ή εξεταστικής διαδικασίας. Αποτελούν θεματοφύλακα της πνευματικής παραγωγής, με μόνο στόχο την προώθηση και διάδοση της γνώσης.

Παράλληλα, η εξασφάλιση της ισότιμης συμμετοχής στην εκπαίδευση δεν είναι πρόβλημα των ατόμων με αναπηρία, αλλά, πρώτα απ' όλα, της πολιτείας και των ίδιων των ιδρυμάτων, τα οποία οφείλουν να φτιάξουν δομές και υπηρεσίες και να καλύπτουν την ανάγκη των ατόμων, ώστε να αποκτήσουν και να βιώσουν, με αυτονομία, την προσπάθεια απόκτησης γνώσεων και αυτογνωσίας.

Μια σειρά από νομοθετικές διατάξεις αναφέρονται στα ίσα δικαιώματα των αναπήρων, όπως ο ν.4485/2017, για την ανώτατη εκπαίδευση, που θέτει στην ευθύνη της Συγκλήτου, εκτός των άλλων, τη μέριμνα για τη λήψη μέτρων, που διασφαλίζουν την πρόσβαση, στους χώρους του ιδρύματος, ατόμων με αναπηρίες, καθώς και την προσβασιμότητα των φοιτητών με αναπηρία ή και ειδικές εκπαιδευτικές ανάγκες, στη διδασκαλία και τα προτεινόμενα συγγράμματα των τριών κύκλων σπουδών.

Οι εντυποανάπηροι φοιτητές δεν είναι μόνο τυφλοί και τα άτομα με μη αναστρέψιμη αμβλυωπία, αλλά και τα άτομα, με αντιληπτικές και αναγνωστικές αναπηρίες, όπως αναφέρει στην εισαγωγή η Οδηγία, συμπεριλαμβανομένης και της δυσλεξίας ή οποιασδήποτε άλλης μαθησιακής δυσκολίας και τα άτομα, που δε μπορούν, λόγω σωματικής αναπηρίας, να κρατήσουν στα χέρια τους ή να χειριστούν βιβλία.

Πολλοί, όμως, εντυποανάπηροι μαθητές, φοιτητές μας, καταφέρνουν να έχουν πρόσβαση σε συγγράμματα, χάρη στο υστέρημα των γονιών τους ή στην καλύτερη περίπτωση, τη συνδρομή των εθελοντών συμφοιτητών τους.

Συχνά, οι Μονάδες και οι Σύλλογοι τυφλότητας, παρά το αξιόλογο έργο τους, δεν προλαβαίνουν να τους παρέχουν το κατάλληλο μορφότυπο βιβλίο. Δεν θα πρέπει, όμως, η εκπαίδευσή τους να αποτελεί αναφαίρετο συνταγματικό δικαίωμά τους;

Ο αριθμός των προσβάσιμων βιβλίων δεν ξεπερνά, παγκοσμίως, το 5% - μιλάμε για αυτά που εκδίδονται - ενώ των προσβάσιμων ιστοσελίδων το 20%. Στην Ελλάδα, αυτά τα ποσοστά είναι ακόμα μικρότερα.

Αυτή την ανάγκη προσπάθησε να καλύψει η δημιουργία του Συνδέσμου Ελληνικών Ακαδημαϊκών Βιβλιοθηκών της ψηφιακής βιβλιοθήκης ΑΜΕLIB, μέσω της οποίας κάθε χρήστης μπορεί να αναζητήσει τη διαθέσιμη προσβάσιμη βιβλιογραφία, βιβλία σε πολλαπλούς μορφότυπους – DAISY, PUB, WORD, WAV- και μέσω της πιστοποίησης και ελεγχόμενης πρόσβασης, για να τη μεταμορφώσει στον προσωπικό του υπολογιστή.

Με την υλοποίηση της ΑΜΕLIB, πολλαπλασιάζονται οι ωφελούμενοι, καθώς κάθε βιβλίο, που μετατρέπεται σε προσβάσιμο μορφότυπο, μπορεί πλέον να χρησιμοποιηθεί από το σύνολο των φοιτητών δικαιούχων μελών, που έχουν δικαίωμα εγγραφής. Από το σχεδιασμό, της αναζητήθηκε η υποστήριξη και η δημιουργία συνεργατικού δικτύου διαθετών πρόσβασης βιβλιογραφίας, στο οποίο συμμετέχει, εκτός από τον ΣΕΑΒ, η Εθνική Βιβλιοθήκη της Ελλάδος, το Κέντρο Εκπαίδευσης Αποκατάστασης Τυφλών και η εθελοντική πρωτοβουλία «ΔΙΑΒΑΖΩ ΓΙΑ ΤΟΥΣ ΑΛΛΟΥΣ».

Για να μπορέσει η ΑΜΕLIB να συνεχίσει το πολύτιμο και οργανωμένο έργο της και να αξιοποιηθεί περαιτέρω εξοπλισμός, για τη στήριξη και μελέτη των εντυπο-αναπήρων ατόμων, που έχουν πολλές ακαδημαϊκές βιβλιοθήκες και άλλες υπηρεσίες, που έχουν αναπτυχθεί, θα πρέπει στο σχέδιο νόμου, όπως προτείνεται σήμερα, να διατηρηθούν, αλλά και να τροποποιηθούν τα κάτωθι:

Θετικά. Η χωρίς αμοιβή παραγωγή αντιγράφου, σε προσβάσιμο μορφότυπο του έργου, τόσο από τον επωφελούμενο, όσο και από τον αρμόδιο φορέα.

Η λογοδοσία των αρμοδίων φορέων για τις επιτρεπόμενες χρήσεις, μέσω της δημοσιότητας, διαφάνειας, των πρακτικών και των μέτρων, που λαμβάνει, για την τήρηση των υποχρεώσεων του. Αυτό δίνει τη δυνατότητα ελέγχου των αρμόδιων φορέων, τόσο από τους εκδότες, όσο και από τους ίδιους τους επωφελούμενους και ενισχύει τη συνεχή βελτίωση των παρεχόμενων υπηρεσιών.

Η ρητή αναφορά σε κωφάλαλους. Διότι είναι μια κατηγορία, που, αν δεν προβλέπεται ρητά από την Οδηγία, περιλαμβάνεται στους επωφελούμενους του έως σήμερα ισχύοντος καθεστώτος.

Η μη θέση αριθμητικού ορίου στα έργα, ψηφιακό αρχείο των οποίων οι εκδότες είναι υποχρεωμένοι να χορηγούν.

Προτεινόμενες αλλαγές. Στην υποπερίπτωση Δδ, περίπτωση α΄ της παραγράφου 6, άρθρο 6, θα πρέπει να αναφερθεί ρητώς η επιφύλαξη της προστασίας των προσωπικών δεδομένων των επωφελούμενων. Και αυτό, διότι, πολύ συχνά, οι βιβλιοθήκες λαμβάνουν αιτήματα των εκδοτών να τους γνωστοποιήσουν τα ονόματα των επωφελούμενων, που ζητούν τη συγκεκριμένη έντυπη πηγή, προκειμένου να διαπιστώσουν την υπαρκτή ανάγκη. Κάτι τέτοιο παραβιάζει, κατάφωρα, τα ευαίσθητα δεδομένα των φοιτητών. Και καθώς δεν επιτρέπεται στις βιβλιοθήκες να τα μεταβιβάσουν, το ψηφιακό αντίγραφο δεν δίνεται από τους εκδότες.

Άρθρο 6, παράγραφος 7, εδάφιο α΄. Επειδή η προϋπόθεση τήρησης σε ψηφιακή μορφή των αρχαίων έργων μπορεί να χρησιμοποιηθεί, παρελκυστικά, για τη μη χορήγησή τους και επιπλέον η ψηφιακή μορφή δεν εξασφαλίζει την παράδοση των έργων σε μορφή word ή προσβάσιμου pdf σε κείμενο, αναγνώσιμο από ηλεκτρονικό υπολογιστή, προτείνεται η εξής διατύπωση: «Oι εκδότες να υποχρεούνται να παραδίδουν έναν προσβάσιμο μορφότυπο».

Άρθρο 6, παράγραφος 7, εδάφιο β΄. Η προστασία του άρθρου 949 του Κώδικα Πολιτικής Δικονομίας είναι σημαντική, αλλά υποχρεώνει τον μη κερδοσκοπικό φορέα να ακολουθήσει τη δαπανηρή δικαστική οδό και να υπερασπιστεί τους δικαιούχους, απέναντι σε μια πρώτη αρνητική απάντηση του εκδότη.

Θα ήταν καλύτερο να προβλεφθεί η δυνατότητα και ενός εξωδικαστικού μηχανισμού ή ενώπιον ενός διοικητικού οργάνου π.χ. η Επιτροπή του ΟΠΙ *(Οργανισμού Πνευματικής Ιδιοκτησίας)* ή ανάλογη με αυτήν για την προσβολή των δικαιωμάτων στο διαδίκτυο. Και κάνουμε συγκεκριμένο το τι θα θέλαμε η Επιτροπή αυτή να βλέπει και μέσα σε πόσες μέρες θα πρέπει ο αντίστοιχος φορέας να μας απαντά.

Άρθρο 7, παράγραφος 9. Αναφορικά με την πρόβλεψη της αποζημίωσης, θεωρούμε ότι, με την προτεινόμενη διάταξη, δεν εφαρμόζεται η ρητή αναφορά της Οδηγίας, περί περιορισμένης δυνατότητας των κρατών - μελών να προβλέπουν καθεστώτα αποζημίωσης. Άλλωστε, για τον καθορισμό της αποζημίωσης, πρέπει να λαμβάνεται υπόψη ο μη κερδοσκοπικός χαρακτήρας των αρμοδίων φορέων, οι στόχοι δημοσίου συμφέροντος, τα συμφέροντα των επωφελούμενων, η πιθανή ζημία των δικαιούχων, η διασυνοριακή διάδοση και το γεγονός ότι αν η ζημία του δικαιούχου είναι ελάχιστη, δεν θα πρέπει να γεννάται η υποχρέωση καταβολής αποζημίωσης (Σκέψη 14 της Οδηγίας).

Με ποια κριτήρια κρίθηκε, στην Ελλάδα, ότι η ζημία των δικαιούχων δεν είναι ελάχιστη και ορίστηκε αποζημίωση ;

Και τούτο, διότι η εφαρμογή των άνω κριτηρίων δείχνει, προφανώς, ότι δεν μπορεί να προκληθεί σοβαρή ζημία στους δικαιούχους, όταν η παραγωγή αντιγράφων γίνεται από δημόσιους ή μη κερδοσκοπικούς φορείς, που λαμβάνουν όλα τα απαραίτητα μέτρα για την εξυπηρέτηση μόνον των επωφελούμενων και από τη στιγμή, που τα έργα, στην ελληνική γλώσσα, δεν είναι δεκτικά ιδιαίτερης διασυνοριακής διάδοσης.

Ως εκ τούτου, προτείνεται η κατάργηση της εν λόγω διάταξης. Όλως επικουρικά και αν διατηρηθεί η διάταξη, θα ήταν ιδιαιτέρως σημαντικό να διευκρινιστεί - συμπληρωθεί η αναφορά «ισχύει ό,τι για τα προοριζόμενα και για τους επφωφελούμενους» και τούτο, διότι δεν ευνοεί την άμεση πρακτική εφαρμογή του νόμου και θα δημιουργήσει πολλά ερμηνευτικά προβλήματα, αναφορικά με τον προσδιορισμό της αποζημίωσης, όπως υπολογίζεται και καταβάλλεται.

Είναι το Υπουργείο Παιδείας και Θρησκευμάτων αρμόδιο να αποζημιώσει τους εκδότες για τις εν λόγω χρήσεις;

Θα εκδοθεί Υπουργική Απόφαση με θέμα « Ρύθμιση θεμάτων κοστολόγησης», όπως γίνεται με τη λειτουργία του «ΕΥΔΟΞΟΥ»;

Θα μειωθεί η αποζημίωση αυτή, δεδομένου ότι το κόστος αναπαραγωγής αντιγράφου, σε προσβάσιμο μορφότυπο, το επωμίζονται οι αρμόδιοι φορείς και τούτο, διότι η δημιουργία προσβάσιμου μορφότυπου δεν είναι εύκολη διαδικασία, αν και η ανάπτυξη των τεχνολογιών έχει βοηθήσει, ωστόσο χρειάζεται πολλές μέρες δουλειά από έναν υπάλληλο, για τη δημιουργία, δεδομένου του μειωμένου στελεχικού δυναμικού των βιβλιοθηκών και των πανεπιστημίων.

Συνοψίζοντας είναι ευκαιρία για την Ελλάδα να προωθηθεί η διάδοση της γνώσης και του πολιτισμού σε άτομα, που το έχουν ανάγκη και, έως σήμερα, δεν έχουν τύχει της μεταχείρισης που αξίζουν.

Ας είναι ο νόμος αυτός μια αρχή, για να γίνει αυτό, άμεσα, χωρίς την ανάγκη συνεχών νομοθετικών ερμηνειών και δικαστικών διενέξεων, προς όφελος του δημοσίου συμφέροντος. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας)**: Δύο ερωτήσεις, κύριε Πρόεδρε, θα είμαι πάρα πολύ σύντομη.

Η πρώτη ερώτησή μου είναι προς τον εκπρόσωπο του «Φάρου Τυφλών Ελλάδος», δεδομένου ότι, σε κάποια στιγμή, αναφέρθηκε ο αξιότιμος κύριος εκπρόσωπος, ότι η βούληση των εκπροσώπων, αλλά και των ίδιων των αναπήρων, δεν είναι να εκμεταλλευτούν μια υπάρχουσα κατάσταση, αλλά η πρόσβασή τους σε εκείνα τα έργα, προκειμένου να μπορούν και εκείνοι να μορφώνονται και γενικότερα να μπορούν να έχουν αυτό, που τους αξίζει, μια καλύτερη – εννοείται – πνευματική και πολιτιστική ζωή.

Θα ήθελα να ρωτήσω, καταρχήν, σήμερα, έτσι όπως είναι το υπάρχον καθεστώς, τι δυνατότητες υπάρχουν, δηλαδή, πόσο άμεσα, πόσο γρήγορα, μπορεί να υπάρχει αυτού του είδους η πρόσβαση και εάν και εφόσον έχετε μελετήσει το σχέδιο νόμου, το οποίο φέρνουμε εμείς προς ψήφιση, που άρει μια πολύ σημαντική σειρά από φραγμούς, είναι προς τη σωστή κατεύθυνση, προκειμένου να μπορέσουμε να επισπεύσουμε τους χρόνους και χωρίς, βεβαίως, να ταλαιπωρείστε από όλη αυτή τη διαδικασία;

Εμείς θεωρούμε αναμφισβήτητα ότι η συγκεκριμένη Οδηγία, την οποία κυρώνουμε και έρχεται από την Ε.Ε., έχει, ως πρώτιστο στόχο, το να διευκολύνουμε τη ζωή των ανθρώπων, που μας χρειάζονται περισσότερο από κάθε άλλο.

Θα ήθελα να θέσω και τη δεύτερη ερώτησή μου, εφόσον θα απαντηθούν, συνολικά.

Ήθελα να ρωτήσω επίσης τον εκπρόσωπο της Εθνικής Αθλητικής Ομοσπονδίας Ατόμων με Αναπηρίες, που αναφέρθηκε, κάποια στιγμή στο λόγο του, ότι το παρόν σχέδιο νόμου αυτό, που έχει σαν πρώτιστο στόχο, είναι να καλύψει τους εκδότες.

Θεωρώ ότι η επιχειρηματολογία του, προσωπικά, δεν με ικανοποίησε, γιατί νομίζω ότι μάλλον το αντίθετο προσπαθούμε να πράξουμε. Εάν κάποιοι θίγονται από όλη αυτή τη διαδικασία, είναι οι εκδότες, καθώς, σύμφωνα με το σχέδιο νόμου, χωρίς την άδεια των δημιουργών και χωρίς αμοιβή, θα είναι υποχρεωμένοι να μορφοποιούν σε ψηφιακή μορφή, ή σε ό,τι άλλη μορφή χρειάζονται οι εντυποανάπηροι τα συγκεκριμένα έργα. Συνεπώς, θα ήθελα μια περαιτέρω αιτιολόγηση αυτής της επιχειρηματολογίας. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Ευχαριστώ πολύ, κύριε Πρόεδρε.

Όπως είπα και στην πρώτη μου εισήγηση, έχουμε να κάνουμε μ’ ένα πάρα πολύ σημαντικό σχέδιο νόμου, μια πάρα πολύ σημαντική ενσωμάτωση Ευρωπαϊκής Οδηγίας, ο τρόπος, που νομοθετείται, όμως και που ενσωματώνεται στο εθνικό μας δίκαιο, επαφίεται στον εθνικό νομοθέτη. Δε θέλουμε να δώσουμε καμία ενίσχυση ή το αντίθετο αυτής σ’ ένα δικαίωμα, έναντι κάποιου άλλου δικαιώματος, ούτε θέλουμε να χωρίσουμε την κοινωνία σε ομάδες, σε δικαιούχους και σε επωφελούμενους. Εμείς θέλουμε αυτό, που είναι δίκαιο για όλους, προς όλες τις πλευρές και το λέω όσο γίνεται πιο απλά.

Σαφώς, η μετατροπή πολιτιστικού υλικού σε μορφή, που μπορούν να παρακολουθούν οι εντυποανάπηροι συμπολίτες μας, συνιστά μια έμπρακτη υπηρεσία στην κοινωνία των πολιτών. Αίρει, στην πράξη, ένα σημαντικό κοινωνικό αποκλεισμό, που υπήρχε, μέχρι πρότινος και σε πολλές χώρες υπάρχει, μέχρι σήμερα. Η ενημέρωση, η μόρφωση, η καλλιέργεια, ιδιαίτερα, όταν παρέχονται δωρεάν, μ’ έναν κοινωνικά ισότιμο τρόπο, συνιστούν μια έμπρακτη εφαρμογή του κοινωνικού κράτους, του κοινωνικού κράτους, που εμείς, ως εκπρόσωποι του ελληνικού λαού, καλούμαστε να υπηρετήσουμε και του κράτους δικαίου. Συνιστούν μια έμπρακτη απόδειξη ότι δεν έχουμε πολίτες δύο κατηγοριών, ότι η κοινωνική αλληλεγγύη, ακόμη και σ' αυτούς τους αντικειμενικά δύσκολους καιρούς, λειτουργεί σε βασικά, κομβικά της σημεία, ως κρατική μέριμνα, παραδειγματίζοντας έτσι και τους ίδιους τους πολίτες, υπέρ της κοινωνικής αλληλεγγύης και κατά πάσης φύσεως αποκλεισμών και φοβικών συνδρόμων.

Έρχομαι να κάνω τρεις ερωτήσεις. Οι δύο πρώτες ερωτήσεις είναι προς τους εκπροσώπους των φορέων, που εκπροσωπούν τους εντυποανάπηρους συμπολίτες μας.

Πρώτον, εκτός από το «Φάρο Τυφλών», άλλοι φορείς των εντυποανάπηρων παρήγαγαν αντίγραφα, σε κατάλληλο μορφότυπο, δηλαδή, μέχρι τώρα, το κάνατε ή συνέβαινε, χωρίς να πληρώνετε δικαιώματα στους δικαιούχους των έργων ή πληρώνονταν κάποια δικαιώματα;

Δεύτερον, οι Οργανισμοί των δικαιούχων ανησυχούν ότι η ασάφεια του νομοσχεδίου, ενδεχόμενα, να οδηγήσει σε αύξηση των φαινομένων πνευματικής πειρατείας, ότι, δηλαδή, αφού κάθε φορέας επιτρέπεται να υιοθετεί όποια πρακτική θέλει για την προστασία πνευματικών και συγγενικών δικαιωμάτων και όχι συγκεκριμένες βέλτιστες πρακτικές, αυτό αφήνει παράθυρα, σε όσους έχουν πρόσβαση, σε ψηφιακά αρχεία των έργων για αναπαραγωγές, όχι, όμως, σε όφελος απαραίτητα των εντυποανάπηρων, αλλά για κερδοσκοπικούς σκοπούς. Αντιπροτείνουν την Εθνική Βιβλιοθήκη. Τι απαντούν οι φορείς σε αυτές τις ανησυχίες;

Την τρίτη ερώτηση θέλω να την απευθύνω προς όλους τους φορείς. Έχουν ακουστεί διάφορα επιχειρήματα και διάφορες προσεγγίσεις για την Οδηγία 1564/2017. Υπάρχει κάτι, που θέλετε να μας πείτε, κάτι που θέλετε να μοιραστείτε μαζί μας, κάποια πράγματα περισσότερα για το πώς εφαρμόζεται αυτή η Οδηγία, πώς έχει εναρμονιστεί αυτή η Οδηγία από χώρες της Ε.Ε. στο εξωτερικό; Αυτά ήθελα, κύριε Πρόεδρε. Ευχαριστώ θερμά.

**ΙΩΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Ευχαριστώ πολύ.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Καταρχάς, να ευχαριστήσω τους προσκεκλημένους, που μας έδωσαν τη δυνατότητα, σήμερα, να εκφράσουμε και εμείς καλύτερη γνώμη στην Ολομέλεια, αλλά και στις επόμενες συνεδριάσεις της Επιτροπής, ουσιαστικά, που θα συζητήσουμε τη σημερινή Οδηγία, έτσι ώστε να μπορέσουμε να είμαστε χρήσιμοι.

Η ενσωμάτωση στην ελληνική νομοθεσία της Ευρωπαϊκής αυτής Οδηγίας 2017/1564, είναι μια Οδηγία, που αντιστοιχεί, σε διατάξεις της Συνθήκης του Μαρακές, του Παγκόσμιου Οργανισμού Διανοητικής Ιδιοκτησίας. Πρόκειται, θα έλεγα, για ρυθμίσεις για τη διευκόλυνση των συμπολιτών μας, με προβλήματα όρασης και ανάγνωσης εντύπων. Ένα ευαίσθητο κοινωνικό ζήτημα, που έχει να κάνει με την πρόσβαση αυτών των συμπολιτών μας σε έργα πνευματικής ιδιοκτησίας. Εδώ, η πολιτεία είναι υποχρεωμένη να δώσει τη δυνατότητα, σε όλους αυτούς τους ανθρώπους, για ισότιμη πρόσβαση και παροχή ίσων δικαιωμάτων.

Γι' αυτό, λοιπόν θα θέσω κάποια θέματα ως ερωτήματα. Προς την ΕΣΑμεΑ, θεωρείτε ότι η θέσπιση κανόνων, για την προστασία των δικαιωμάτων των δημιουργών για τη μετατροπή των έργων τους μπορεί να καλυφθεί από τους αρμόδιους φορείς, που θα αναλαμβάνουν τη μετατροπή; Δεύτερον, υπάρχει σήμερα η τεχνογνωσία για τη μετατροπή των έργων στους φορείς, που θα αναλάβουν κάτι τέτοιο, σύμφωνα με το νομοσχέδιο;

Προς τον ΟΣΔΕΛ, ποια είναι τα επιπλέον μέτρα, που θεωρείτε ότι πρέπει να θεσπιστούν, ώστε να αποτραπεί η αθέμιτη αναπαραγωγή των έργων; Δεύτερον, έχει τεθεί το ζήτημα της εύλογης αμοιβής. Ποιον τρόπο - μηχανισμό υπολογισμού των χρήσεων εκ μέρους των εντυποαναπήρων θα προτείνατε και ποιο μηχανισμό αποζημίωσης των εκδοτών; Τέλος, ποια πρόσθετα μέτρα χρειάζεται να ληφθούν, κατά τη γνώμη σας, ώστε οι φορείς, που αναλαμβάνουν την εξυπηρέτηση των εντυποαναπήρων να είναι αξιόπιστοι;

Προς το «Σωματείο Φάρος Τυφλών Ελλάδος» και προς τις ΣΕΑΑΝ και ΚΕΑΤ, κρίνετε ότι το πλαίσιο είναι επαρκές, ώστε ένα άτομο, με προβλήματα όρασης και διαγνωσμένο βαθμό αναπηρίας, να έχει απρόσκοπτη πρόσβαση στα βιβλία; Δεύτερον, ποια πρόσθετα μέτρα θα προτείνατε εσείς, ώστε να διασφαλιστεί η ισότιμη και απρόσκοπτη πρόσβαση στη γνώση και τον πολιτισμό;

Προς το Σύνδεσμο Ελληνικών Ακαδημαϊκών Βιβλιοθηκών. Θεωρείτε ότι για να αποφευχθούν φαινόμενα πειρατείας των εν λόγω έργων, που χορηγούνται ψηφιακά, σε αρμόδιους φορείς, είναι αυτά και αρκούν τα πρότυπα και οι κατευθυντήριες οδηγίες που συντάσσει σήμερα η Εθνική Βιβλιοθήκη της Ελλάδος; Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μαμουλάκης Χαράλαμπος, Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Σκουρολιάκος Παναγιώτης (Πάνος), Τζούφη Μερόπη, Χρηστίδου Ραλλία, Κωνσταντόπουλος Δημήτριος, Κανέλλη Λιάνα, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Οι ερωτήσεις μου απευθύνονται στην κυρία Υπουργό και αν σκοπεύει να συμπεριλάβει όσα ακούστηκαν, αν θα υπάρχει κάποια τροποποίηση ή αν επειδή είναι Οδηγία, θα την πάμε έτσι όπως είναι. Έχω διευκρινίσει ότι θα επιφυλαχθώ για την Ολομέλεια και ήδη, προσανατολίζομαι να δώσω ψήφο «λευκού», γιατί αν ρίξει κάποιος μια ματιά στην Ευρωπαϊκή Οδηγία, για την οποία δεν έγινε δεκτή η παραμικρή, παρότι υπήρχε πολύ μεγάλος αριθμός ανθρώπων, που συμφωνούσαν, τροπολογία περί πνευματικών δικαιωμάτων, στην Ε.Ε. και αν δούμε πώς χρησιμοποιείται εκεί, στο ζήτημα των πνευματικών δικαιωμάτων, η τεχνολογία με το να μπαίνει φραγμός και ρήξη και μια ματιά ταυτόχρονα. Δηλαδή, οι επιχειρηματικοί όμιλοι έχουν επεξεργαστεί, στα πλαίσια της τεχνολογίας, που τόσο πολύ όλοι μας και τη θέλουμε και την επιθυμούμε και τη θεωρούμε διευκολυντική και πριν από κάμποσα χρόνια συζητούσαμε για αλλαγή του μορφότυπου, με χορήγηση του πρωτοτύπου σε μορφή pdf και την αυτόματη μετάφραση και την ηχητική απόδοση των βιβλίων. Σκεφτείτε ότι η πρώτη δουλειά της τεχνολογίας, από πλευράς πνευματικών δικαιωμάτων στην Ε.Ε., ήταν φίλτρα αυτόματης παρεμπόδισης ή αποκλεισμού περιεχομένου, που προστατεύεται από πνευματικά δικαιώματα.

Χωρίς να είμαστε από αυτούς, που δεν θέλουν να αμείβονται και μάλιστα, πλουσιοπάροχα, τα πνευματικά έργα και οι δημιουργοί και να υπάρχει και εξάπλωση, στα αλήθεια, πιστεύετε ότι η τεχνολογία στα χέρια αυτών, που είναι, γιατί, για ποια τεχνολογία μιλάμε στην πραγματικότητα; Έχουμε σκεφτεί; Τρεις άνθρωποι σε όλο τον κόσμο έχουν τεχνολογία στα χέρια τους. Ανά πάσα στιγμή και όποτε θελήσουν, στη διασυνοριακή μορφή, η ελληνική πνευματική κληρονομιά έχει λεηλατηθεί, αιώνες επί αιώνων και ερχόμαστε τώρα, εδώ, να συζητήσουμε, ψευδώς, όχι εμείς, το αν θα είναι ή δε θα είναι οι οντότητες αυτές, που θα ασχοληθούν με τον τρόπο. Είδατε τα σχόλια στη συνοπτική παρουσίαση, κατ΄ άρθρο, που ακολουθούν και ζήτησαν οι εκδότες; Το πρώτο πράγμα, που ζητούν οι εκδότες, είναι να υφίστανται υπαρκτές ανάγκες για τη χορήγηση ψηφιακών αντιγράφων. Ποιος θα πιστοποιήσει τις υπαρκτές ανάγκες; Οι υπαρκτές ανάγκες σε άτομα με αναπηρία, με διαφορετικούς βαθμούς και διαφορετικά προβλήματα, εξ ορισμού, είναι πιο εξατομικευμένες. Τι φαντάζεται κάποιος, δηλαδή; Ότι θα γίνει λαθρεμπόριο και θα πάρουν τα πνευματικά δικαιώματα, που δεν θα υπάρχουν ή θα υπάρχει εύλογη αποζημίωση, κάποιος, που έχει περιορισμένη όραση και θα βγάλει αντίγραφα, για να τα πουλήσει;

Αυτά ούτε οι εκδότες δεν τα κάνουν. Δηλαδή, το καθεστώς αποζημίωσης πάλι συνεπάγεται την έννοια του κέρδους. Αναρωτιέμαι, αν έχει νόημα να συζητάμε σε ένα σύστημα, στο οποίο λείπουν τα στοιχειώδη. Στην Ελλάδα, λείπουν τα στοιχειώδη για τους τυφλούς, κακά τα ψέματα, λείπουν τα κουδούνια για τους κωφούς από το δρόμο, για να περάσουν απέναντι, λείπει η τάση για μαζική παραγωγή, ακόμα και της καινούργιας συγγραφής βιβλίων, να υπάρξει η δυνατότητα για ηχητική αναπαραγωγή έργων.

Δεν έχω κάποια ερώτηση ή μη μόνον, μετά τη μελέτη, που έχει η Ένωση Βιβλιοθηκών, ποιος θεωρεί ότι είναι ο καταλληλότερος συντονιστικός φορέας. Αυτά που προτείνατε, μαζί με τις αλλαγές, να τα διαχύσει, σε ολόκληρη την πνευματική υποδομή της χώρας, για λογαριασμό των κωφαλάλων. Αν έχετε κάποια πρόταση, που μπορεί να συγκεκριμενοποιήσει και αν αυτή η πρόταση είναι υλοποιήσιμη, με την έννοια ότι λείπουν πρόσωπα, λείπει προσωπικό, λείπει εξειδικευμένο προσωπικό; Τι κονδύλια χρειάζονται, γιατί, αν δείτε στο νομοσχέδιο, λέτε ότι στον κρατικό προϋπολογισμό δεν πρόκειται να κοστίσει ούτε μια δραχμή, οπότε ποιος θα επενδύσει τα λεφτά;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Είναι ένα θέμα, το οποίο πρέπει να κατανοήσουμε, το τι αισθάνεται ένας τυφλός. Τα στοιχεία δείχνουν ότι δεν μπορούμε να πλησιάσουμε τους τυφλούς, διότι, όταν λέμε «βλέπουν σκοτάδι» δεν είναι αυτή η αλήθεια, βλέπουν το απόλυτο τίποτα, που θα σας πουν και οι τυφλοί. Επικαλούμενα ένα άρθρο της κυρίας Γκέρτσου, είναι μια χαρισματική γυναίκα, που βγάζει τα προβλήματα και ιεραρχεί. Άρα, λοιπόν, για ποια πνευματική ιδιοκτησία να μιλήσουμε, που είναι αναφαίρετο δικαίωμα, όταν σήμερα το 95% των τυφλών, στην Ελλάδα, είναι άνεργοι και μόνο το 5% εργάζονται, ως τηλεφωνητές. Μπορούν να κοινωνικοποιηθούν και σε άλλες μορφές.

Άρα, μιλάμε για μία κοινωνική περιθωριοποίηση, απέναντι στους τυφλούς, οι οποίοι είναι σε διάφορες κατηγορίες. Υπάρχουν κάποιοι, που βλέπουν σκιές, κάποιοι που βλέπουν χρώματα και κάποιοι που βλέπουν το απόλυτο τίποτα.

Άρα, λοιπόν, όταν οι ίδιοι δεν έχουν πρόσβαση στην τεχνολογία της εποχής, με τα περιβόητα τηλέφωνα αφής, που πρέπει, κάποια στιγμή, να διαβάσουν βιβλία, τα οποία είναι στην περιβόητη γραφή Braille, η οποία έγινε, εδώ και πάρα πολλά χρόνια. Διαβάζοντας, αυτό ξεκίνησε από το 1.100, κάποια σωματεία να είναι υπέρ των τυφλών. Δεν έγιναν, όμως, και από πλευράς της Ευρωπαϊκής Ένωσης, είναι πολύ πίσω η Κομισιόν σε ό,τι αφορά τα προβλήματα των τυφλών. Εδώ έχουμε έναν νόμο του 1951, που άρχισε να μιλάει για άτομα με αναπηρία. Η Ελλάδα είναι πολύ πίσω. Δεν υπάρχει η ενδεδειγμένη νοοτροπία, απέναντι σε αυτά τα άτομα, για να μπορέσουμε να τους δώσουμε τη χαρά της δημιουργίας.

Πέρα από τον «Φάρο», ο οποίος, πραγματικά, έχει κάνει ένα ουσιαστικό ανθρώπινο έργο δίπλα στους τυφλούς.

Υπάρχει και ένα άλλο Πρόγραμμα «Διαβάζω για τους Άλλους». Δεν ξέρω, αν έχετε ακούσει για το πρόγραμμα, που προσπαθούν κάποιοι να διαβάσουν βιβλία σε τυφλούς, διότι δεν υπάρχει η πρόσβαση της συγκεκριμένης γραφής Braille, που ξεκίνησε από τον Λουδοβίκο στα μέσα του 18 αιώνα, κάνοντας αυτή τη γραφή.

Είναι ανάγκη στους τυφλούς να τους ανοίξουμε την πόρτα της και κοινωνικοποίησης και τη χαρά της δημιουργίας, αλλά και τη χαρά της γνώσης και της μόρφωσης.

Σήμερα, τα στατιστικά στοιχεία λένε ότι 8 στους 10 μαθητές δεν έχουν πρόσβαση.

Εγώ θέλω να πω ότι πρέπει να μπει δικλείδα ασφαλείας και υποχρεωτικότητα για κάποιες εκδοτικές εταιρείες να βγάζουν ένα ποσοστό, που να διευκρινιστεί, επακριβώς, βιβλίων στη γραφή Braille για τους τυφλούς. Να είναι υποχρεωτικό, χωρίς να βάζουμε την εμπορευματοποίηση, απέναντι στους τυφλούς, για τους οποίους δεν έχουμε κάνει τίποτα, όλα αυτά τα χρόνια.

Επιφυλασσόμαστε για την Ολομέλεια, γιατί υπάρχουν αοριστίες, κύριε Πρόεδρε, και θέλουμε περισσότερες για το φορέα, που θα διαχειρίζεται τα πνευματικά δικαιώματα.

Θέλω να ρωτήσω, τι ποσοστό πιστεύουν ότι πρέπει να είναι υποχρεωτικό να εκδίδονται βιβλία, για να έχουν πρόσβαση στη γνώση, στην ενημέρωση και στην πληροφορία, για να ικανοποιήσουν τις ανάγκες τους, να μπορέσουν να κοινωνικοποιηθούν και να έχουν ανοιχτή πόρτα οι τυφλοί, όταν σήμερα τα στατιστικά στοιχεία λένε ότι 8 στα 10 παιδιά δεν μπορούν να φοιτήσουν, ενώ, με βάση τα στατιστικά στοιχεία, που έχουμε, δεν ξέρουμε πόσοι είναι οι τυφλοί στην Ελλάδα.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Δεν έχουμε ερωτήσεις και θέλω να ευχαριστήσω τους εκπροσώπους, διότι ήταν αναλυτικότατοι στις τοποθετήσεις τους και μας έδωσαν θέματα για συζήτηση στη συζήτηση, που θα ακολουθήσει.

Αυτό που θέλω μονάχα να πω είναι ότι θεωρώ εξαιρετικά ενδιαφέρουσα την πρόταση για Εθνικό Τυπογραφείο για τα βιβλία των τυφλών.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Θα ήθελα να ρωτήσω συγκεκριμένα τους εκδότες, αλλά και την Υπουργό για ένα πολύ σοβαρό θέμα.

Η προσβασιμότητα των παιδιών με τυφλότητα, στην πρωτοβάθμια και στη δευτεροβάθμια εκπαίδευση, σε σημαντικό βαθμό, έχει εξασφαλιστεί, αλλά το μεγάλο μας πρόβλημα είναι τα βιβλία της τριτοβάθμιας εκπαίδευσης. Αυτό το γνωρίζουμε, νομίζω, έχει κατατεθεί και από την ΕΣΑμεΑ και ψάχνει να βρει κανείς ποιος θα είναι εκείνος ο τρόπος, διότι, πράγματι, υπάρχουν επιμέρους σταθμοί προσβασιμότητας στα πανεπιστήμια και κάποιοι από αυτούς δίνουν μια προσβασιμότητα, δεν υπάρχει, όμως, μια ομαλότητα σε αυτό, οπότε απευθύνομαι και προς τους εκδότες.

Ένα από τα σοβαρά ζητήματα, που υπάρχουν με τα πανεπιστημιακά συγγράμματα, είναι ότι εσείς είστε υποχρεωμένοι να εκδίδετε την πλειοψηφία των συγγραμμάτων, με μια Σύμβαση, που υπάρχει με το Υπουργείο Παιδείας.

Το ερώτημά μου είναι πολύ συγκεκριμένο, εάν, στα πλαίσια αυτής της υποχρέωσης, θα μπορούσε σε προσβάσιμη μορφή, για τα βιβλία της τριτοβάθμιας εκπαίδευσης, να γίνεται μια δαπάνη έκδοσης σ' αυτές τις μορφές, οι οποίες είναι απαραίτητες και να είναι μια αυτόματη διαδικασία προσβασιμότητας των παιδιών στο σύνολο των συγγραμμάτων, που δικαιούνται όλοι οι υπόλοιποι φοιτητές.

Για ποια δαπάνη μιλάμε, δηλαδή, πόσο αυτό θα επιβαρύνει εσάς, διότι είπατε πριν, ότι πράγματι μπορείτε να σκεφτείτε και την παράκαμψη της ελάχιστης αμοιβής, εάν υπάρξει κάποιου άλλου τύπου διαδικασία συμμετοχής σας, σε ευρωπαϊκά προγράμματα. Νομίζω ότι αυτό είναι κάτι, που και ο «Φάρος Τυφλών» το ζητούσε, διότι συμμετέχει στην έκδοση των βιβλίων της δευτεροβάθμιας και πρωτοβάθμιας εκπαίδευσης και ζητούσε να συμμετέχει και στην τριτοβάθμια εκπαίδευση.

Γενικώς, είμαι, για να πω την αλήθεια, λίγο μπερδεμένη. Έχουν τοποθετηθεί εδώ και οι ακαδημαϊκές βιβλιοθήκες, ποιος θα είναι εκείνος ο κεντρικός φορέας, που θα έχει αυτή την ευθύνη, ώστε να υπάρχουν διαδικασίες ενός πλαισίου πιστοποίησης, ενός πλαισίου εμπιστοσύνης και διασφάλισης ποιότητας, αλλά διασφάλισης και των προσωπικών δεδομένων των χρηστών; Δεν το έχω καταλάβει, αναφέρθηκα στα πανεπιστημιακά συγγράμματα, νομίζω, αφορά και τα υπόλοιπα.

Δεν μπορεί να υπάρξει ένας κεντρικός συντονιστικός φορέας, στον οποίο να συμμετέχει η Εθνική Βιβλιοθήκη, οι ακαδημαϊκές βιβλιοθήκες, οι εκδότες, αν είναι ανάγκη, και άλλοι φορείς, με έναν ενιαίο τρόπο, ώστε να εξασφαλίζεται αυτή η απολύτως απαραίτητη προσβασιμότητα, που είναι πραγματική ανάγκη;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Καταρχάς, να κάνω ένα σχόλιο. Όπως είδατε από αυτή τη γόνιμη κουβέντα, που έγινε με τους παρόντες φορείς, τους οποίους ευχαριστούμε για την παρουσία τους, η «στενόκαρδη» αντίληψη να μην καλέσουμε και άλλους, μάλλον μας στέρησε σε προβληματισμό, παρά μας ωφέλησε.

Έρχομαι σε δύο σαφείς ερωτήσεις, καταρχάς προς τον «Φάρο Τυφλών» - και το λέω με κάθε ειλικρίνεια, για να μπορέσω να αντιληφθώ και κάποια πράγματα.

Είπατε ότι υπάρχουν βελτιώσεις, σε σχέση με το κατατεθειμένο νομοσχέδιο, που δεν πρόλαβε να έρθει στη Βουλή. Πού ακριβώς εστιάζονται αυτές οι βελτιώσεις; Για να μπορέσουμε να τις καταλάβουμε και να τις αποδεχθούμε κιόλας.

Το δεύτερο είναι προς το Σύνδεσμο των Ελληνικών Ακαδημαϊκών Βιβλιοθηκών. Αν κατάλαβα καλά, είπατε ότι δεν υπάρχει, λόγω μικρού κόστους, θέμα να συμμετάσχει η πολιτεία στα έξοδα. Εγώ θα καταλάβαινα το αντίθετο. Το μικρό κόστος διευκολύνει την πολιτεία να βοηθήσει τους υπόλοιπους φορείς, οι οποίοι θα συμβάλλουν στα έξοδα. Γιατί είστε αντίθετοι;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Περνάμε τώρα στον κύκλο των απαντήσεων από τους εκπροσώπους φορέων στις ερωτήσεις των συναδέλφων.

Το λόγο έχει ο κ. Μπασιάς, Πρόεδρος του Σωματείου «Φάρος Τυφλών Ελλάδος».

**ΕΜΜΑΝΟΥΗΛ ΜΠΑΣΙΑΣ (Πρόεδρος του Σωματείου «Φάρος Τυφλών Ελλάδος):** Εκείνο, που θέλω, άλλη μια φορά, να διευκρινίσω είναι ότι εμείς δεν θέλουμε να διαχωρίσουμε τους Έλληνες σε δύο στρατόπεδα, στους εκδότες και στους ωφελούμενους κ.λπ. και να υπάρχει αντιπαράθεση. Αυτό το πράγμα δεν το θέλουμε, σε καμία περίπτωση, ούτε θέλουμε να γίνουμε πειρατές πνευματικών έργων. Απορώ, γιατί, ειδικά για ανάπηρους, είναι πολύ βαριές φράσεις, κύριοι εκπρόσωποι των εκδοτών και παρακαλώ, ανοίξτε την πόρτα στη μόρφωση των τυφλών.

Πραγματικά, αξίζει τον κόπο να έρθετε να δείτε πώς δουλεύαμε και τι κόπο και τι έξοδα καταβάλλει ένας τυφλός. Δεν μπορεί να το διανοηθεί άνθρωπος τι τραβάει ένας τυφλός, που θέλει να σπουδάσει. Είναι κάτι το φοβερό.

Εγώ, επειδή είμαι και μεγαλύτερος, θυμάμαι τότε, που σπούδαζα στη Νομική – είμαι δικηγόρος χρόνια – και όταν σπούδαζα στη Νομική, έγραφα με το δάχτυλό μου, με την πινακίδα, μ΄ ένα σουβλάκι, έγραφα το Σύνταγμα, θυμάμαι και τον Αστικό Κώδικα και ακόμη, μετά από τόσες δεκαετίες, πονάει το χέρι μου. Είναι κάτι το τρομακτικό, δηλαδή, δεν θέλω ούτε να το σκέφτομαι πια. Ενώ τώρα, για να γράψουμε τον Αστικό Κώδικα στο «Φάρο Τυφλών», μπορούμε, μέσα σε μία ώρα, να τον έχουμε εκτυπώσει στους εκτυπωτές. Σας παρακαλώ, πραγματικά, απευθύνω έκκληση – και κατανοώ ότι θέλουν και οι εκδότες να κερδίσουν κ.λπ. – ανοίξτε την πόρτα στη μόρφωση των τυφλών.

Για το θέμα της αποζημίωσης, που συζητάμε, ξέρουμε καλά, από τον Αστικό Κώδικα, ότι για να δημιουργηθεί υποχρέωση προς αποζημίωση, πρέπει να υπάρχει και ζημιά. Βρε παιδιά, σας έχω πει – συγγνώμη, κ. Βουλευτές, εγώ επειδή είμαι και μεγαλύτερος σας θεωρώ συναδέλφους και παιδιά – ακούστε να σας πω κάτι. Για να υπάρξει αποζημίωση, πρέπει να υπάρξει ζημιά. Σας διαβεβαιώνουμε, λοιπόν, καμία ζημία δεν πρόκειται να υπάρξει από μας. Άλλωστε, εμείς προκαλέσαμε την απόφαση του 2007. Εμείς από το Φάρο Τυφλών. Εγώ ήμουν και τότε και εγώ την προκάλεσα, τότε με τον ΟΠΙ και την ξεκινήσαμε. Αυτή η απόφαση λειτουργεί, εδώ και δεκατρία χρόνια. Ποια ζημία ακούστηκε προς εκδότες; Απαντήστε μου, δηλαδή, εάν υπάρχει ζημιά, πείτε μου «ζημιωθήκαμε και αποκαταστήστε τη ζημιά μας». Καμία ζημία. Θα λάβουμε όλες τις δικλείδες ασφαλείας και αν έχετε και εσείς τρόπους, υποδείξτε μας και τρόπους για να σας εξασφαλίσουμε.

Ανοίξτε την πόρτα της μόρφωσης των τυφλών. Δεν επιτρέπεται ο τυφλός να υφίσταται ταλαιπωρία στη σημερινή εποχή, που υπάρχουν τα ηλεκτρονικά μέσα. Γιατί να ταλαιπωρούμαι εγώ να γράφω το Σύνταγμα και να μου πάρει ένα εξάμηνο και να μην το γράψω το Σύνταγμα, μέσα σε μισή ώρα, στο «Φάρο Τυφλών»;

Ως προς τους φορείς, που λέτε, φορέας αξιόπιστος είναι ο «Φάρος Τυφλών», είναι το ΚΕΑΤ. Τι άλλους φορείς θέλουμε;

Βεβαίως και είναι αξιόπιστοι και αυτούς να εμπιστευτείτε. Αυτοί οι φορείς στηρίζουν τους τυφλούς. Αυτή τη στιγμή, πάμε όλοι μαζί στον «Φάρο». Θα δείτε, εκεί πέρα, 200 τυφλούς να μπαινοβγαίνουν για υπολογιστές, για τηλέφωνα, για χίλια μύρια άλλα πράγματα να μάθουν Braille και να μπορέσουν να προσαρμοστούν στη νέα κατάσταση, γιατί, ξέρετε τι σημαίνει «τυφλός»; Ποιοι είναι οι τυφλοί; Οι τυφλοί είναι οι χθεσινοί βλέποντες, που, ξαφνικά, χάνουν το «φως» τους. Στηρίξτε τους τυφλούς. Στηρίξτε το λαό, στηρίξτε τους ανθρώπους, οι οποίοι, ξαφνικά, από διάφορες απρόβλεπτες αιτίες, χάνουν την όρασή τους. Αυτοί είναι οι τυφλοί. Δεν είναι οι τυφλοί ένας άλλος κόσμος, μακρινός από εμάς. Όπως έλεγε ο Λυσίας: «Κοινή γάρ η τύχη και το μέλλον αόρατον» και δεν ξέρουμε αύριο εμείς πως θα είμαστε. Στηρίξτε το μέρος των τυφλών. Κανείς δεν πρόκειται να ζημιωθεί. «Ανοίξτε» τη μόρφωση για τους τυφλούς. Αν υπάρχει άλλη ερώτηση, που έχω ξεχάσει, είμαι στη διάθεσή σας.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Καρρά, που είναι εκπρόσωπος της Εθνικής Συνομοσπονδίας Ατόμων με Αναπηρία(ΕΣΑμεΕΑ), αλλά εκπροσωπεί και τον Πρόεδρο του Πανελληνίου Συνδέσμου Τυφλών, τον κ. Μαργιόλα.

**ΆΓΚΑΘΑ ΚΑΡΡΑ (Εκπρόσωπος της Εθνικής Συνομοσπονδίας Ατόμων με Αναπηρία (ΕΣΑμεΑ) και εκπρόσωπος του Πανελληνίου Συνδέσμου Τυφλών):** Ευχαριστώ πολύ, κύριε Πρόεδρε και επιπλέον να συμπληρώσω ότι εκπροσωπώ και την Εθνική Ομοσπονδία Τυφλών πέρα από τους δύο φορείς, που, φυσικά, προαναφέρατε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και την Εθνική, λοιπόν, Ομοσπονδία Τυφλών.

**ΆΓΚΑΘΑ ΚΑΡΡΑ (Εκπρόσωπος της Εθνικής Συνομοσπονδίας Ατόμων με Αναπηρία (ΕΣΑμεΑ) και εκπρόσωπος του Πανελληνίου Συνδέσμου Τυφλών):** Σε σχέση με τις ερωτήσεις, που τέθηκαν.

Αφενός τέθηκε η ερώτηση στη Συνομοσπονδία, νομίζω από τον κ. Κωνσταντόπουλο, από το «Κίνημα Αλλαγής», κατά πόσο μπορεί να διασφαλίσει ότι οι αρμόδιοι φορείς θα διαφυλάξουν τα δικαιώματα πνευματικής ιδιοκτησίας. Οι επίσημοι αρμόδιοι φορείς, δηλαδή, μιλάμε, όπως ανέφερε και ο κ. Μπασιάς για το «Φάρο Τυφλών Ελλάδας», για τον Πανελλήνιο Σύνδεσμο Τυφλών, όπου λειτουργούν αντίστοιχες δανειστικές βιβλιοθήκες και απευθύνονται σε τυφλούς, είμαι σίγουρη, και φυσικά και τα πανεπιστήμια, προφανώς, έχουν λάβει όλα τα αναγκαία μέτρα, προκειμένου να διαφυλαχθούν τα δικαιώματα πνευματικής ιδιοκτησίας.

Σε ό,τι αφορά τώρα στην ερώτηση για το αν, εκτός από τον «Φάρο Τυφλών Ελλάδας», υπάρχουν και άλλοι αρμόδιοι φορείς, οι οποίοι παράγουν βιβλία, σε προσβάσιμο μορφότυπο, για τα άτομα, με οπτική αναπηρία, που έθεσε η κυρία Χρηστίδου, σαφέστατα, υπάρχει η δανειστική βιβλιοθήκη του Πανελληνίου Συνδέσμου Τυφλών, η οποία λειτουργεί, εδώ και πενήντα χρόνια. Παράγει βιβλία, σε προσβάσιμο μορφότυπο, συγκεκριμένα σε ακουστική μορφή. Είναι μια πολύ σύγχρονη βιβλιοθήκη, γιατί, πλέον, λειτουργεί και εξ αποστάσεως και εγγυόμαστε ότι έχουν ληφθεί όλα τα ενδεδειγμένα μέτρα, στο μέγιστο βαθμό, έτσι ώστε να διαφυλαχθούν τα δικαιώματα πνευματικής ιδιοκτησίας και να χρησιμοποιούνται τα βιβλία, μόνο για αποκλειστική χρήση των ωφελουμένων.

Τώρα, απαντώ στην ερώτηση «ποια άλλα μέτρα επιπρόσθετα θα μπορούσαν να ληφθούν». Το ιδανικό για εμάς και αυτό, για το οποίο αγωνιζόμαστε και παλεύουμε, θα ήταν τα συγγράμματα της τριτοβάθμιας εκπαίδευσης, όπως αναφέρθηκε, από πολλούς ομιλητές, μέχρι τώρα και εμείς το επισημάναμε, θα πρέπει να εκδίδονται από έναν ενιαίο φορέα, όπως συμβαίνει με τα βιβλία τα εκπαιδευτικά της πρωτοβάθμιας και της δευτεροβάθμιας. Οι σταθμοί προσβασιμότητας των πανεπιστημιακών ιδρυμάτων και οι πρωτοβουλίες, που αναλαμβάνουν τα ανώτατα και ανώτερα εκπαιδευτικά ιδρύματα, έχουν συντελέσει καθοριστικά προς αυτή την κατεύθυνση, διότι από μόνα τους αναλαμβάνουν κάποια Ιδρύματα και μετατρέπουν το εκπαιδευτικό τους υλικό σε προσβάσιμη μορφή.

Δεν ξέρω, αν έχω ξεχάσει να απαντήσω σε κάποια ερώτηση. Αν έχω παραλείψει κάτι, παρακαλώ να μου το υπενθυμίσετε, αν έχετε την καλοσύνη. Σας ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Τον λόγο έχει ο κ. Καραζάνος, από τον Οργανισμό Συλλογικής Διαχείρισης Έργων του Λόγου.

**ΓΕΩΡΓΙΟΣ ΚΑΡΑΖΑΝΟΣ (Νομικός σύμβουλος του ΟΣΔΕΛ):** Καταρχήν, ήθελα να ξεκαθαρίσω ότι οι εκδότες ποτέ δεν είχαν την άποψη ότι πρέπει να κλείσουν τις «πύλες» στους τυφλούς. Αυτό, άλλωστε, αναφέρθηκε και από τον κ. Κωνστανταρόπουλο. Οι εκδότες έχουν την αιτίαση και τον φόβο ότι οι αρμόδιοι φορείς, στους οποίους δεν συγκαταλέγονται μόνο ο «Φάρος» ή αυτοί καθεαυτοί των φορέων, όπως είναι και τα πανεπιστήμια, πρέπει να πιστοποιηθούν και πρέπει να βρουν τα κατάλληλα μέτρα, τα οποία θα απαγορεύσουν, αφενός μεν οποιαδήποτε αναπαραγωγή παράνομων εντύπων και αφετέρου δεν θα δώσουν τα εχέγγυα της ποιότητας, που αφορούν τους ίδιους τους επωφελούμενους. Εμείς εκεί σταθήκαμε και, σε απάντηση κάποιας ερώτησης, έχω να πω ότι τα κατάλληλα μέτρα έχουν απόψεις και τις έχουμε συμπεριλάβει στο υπόμνημά μας, που θα καταθέσουμε και αφορούν, για παράδειγμα, χρήση υδατογραφημάτων και ασφαλή χορήγηση κωδικών τα οποία, όμως, κατά τη γνώμη μας, θα επεξεργαστούν και θα προταθούν από την Εθνική Βιβλιοθήκη.

Πολύ γρήγορα, ως προς το θέμα, που τέθηκε, πάλι από τους επωφελούμενους και αφορά την αμοιβή. Η αμοιβή από ό,τι αντιληφθήκατε, αν το αντιληφθήκατε, δεν είναι το πρωταρχικό, που θέτουν οι εκδότες. Οι εκδότες, επαναλαμβάνω, έθεσαν πρωταρχικά το θέμα των κατάλληλων μέτρων και της πιστοποίησης. Η αμοιβή, γενικά, είναι ένα θέμα αρχής, ότι η αμοιβή πρέπει να καταβάλλεται, όταν υπάρχει αναπαραγωγή πνευματικών δικαιωμάτων και μάλιστα, έχω να σας πω ότι η αμοιβή για τα θέματα των εντυποαναπήρων καταβάλλεται και στη Γερμανία και στη Δανία, σύμφωνα με τη Συνθήκη του Μαρακές, αλλά και σύμφωνα με την ίδια την Οδηγία. Περαιτέρω, όμως, αυτό το λεπτό θέμα θα αναφερθεί από τον κ. Πασχαλίδη.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Τον λόγο έχει ο κ. Πασχαλίδης για να συμπληρώσει σε αυτά, που είπε ο κ. Καραζάνος.

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS LTD):** Καταρχήν, μάλλον, παρεξηγήθηκαν αυτά, που είπα, προηγουμένως. Εμείς ήρθαμε εδώ, εκπροσωπώντας την πλειοψηφία των εκδοτών, αν όχι όλους, για να λειτουργήσει αυτό το νομοθέτημα. «Οι πόρτες μας είναι ανοιχτές» και για να γίνω πιο συγκεκριμένος, αυτή τη στιγμή – μίλησε ο Πρόεδρος Σωματείου «Φάρου των Τυφλών» – υπάρχουν πολλές κατηγορίες μετατρέψιμου υλικού. Σε μορφή Braille, εμάς δεν μας ενδιαφέρει. Δεν θέλω να ασχοληθούμε, γιατί ποιος θα πάρει ένα κείμενο με Braille, ένα σύγγραμμα, σε μορφή Braille, για να το διαρρεύσει στο ίντερνετ; Κανείς. Εμάς το πρόβλημά μας είναι στα αρχεία, που ανεβαίνουν στις βιβλιοθήκες, σε μορφή PDF, δηλαδή, γίνονται, ψηφιακές βιβλιοθήκες, χωρίς να υπάρχει κάποιος έλεγχος, χωρίς να υπάρχουν πιστοποιημένα εργαλεία, δηλαδή, πιστοποιημένοι φορείς, που να κάνουν αυτό το πράγμα.

Να σας πω ένα απλό παράδειγμα. Τώρα, τα μπλέκω λίγο, αλλά είναι οι ερωτήσεις πολλές. Το 2018 το Τ.Ε.Ι. Πελοποννήσου ζήτησε, προς το τέλος του έτους, γύρω στον Οκτώβριο, 160 συγγράμματα, από έναν εκδότη συγκεκριμένο, 45-46 συγγράμματα, για να τα μετατρέψει σε μορφή και όταν επικοινώνησα και της λέω της κυρίας της υπεύθυνης: «Καταρχήν, σε τι θα τα μετατρέψετε; Πόσοι είναι οι φοιτητές οι εντυποανάπηροι; Πώς θα τα προστατεύσετε;» όταν αυτή τη στιγμή το ΕΚΠΑ με 22.000 - 23.000 φοιτητές έχει 40 ΑμεΑ φοιτητές. Αυτά τα στοιχεία σας τα δίνω από τον κ. Κουρουπέτρογλου, που είναι από το ΕΚΠΑ. Από αυτούς πόσοι είναι τυφλοί ή πόσοι έχουν προβλήματα όρασης; Δεν ξέρει κανείς.

Ζήτησε το Τ.Ε.Ι. Πελοποννήσου 160 βιβλία να τα κάνει τι; Με ποια τεχνογνωσία, με ποια εργαλεία; Το μόνο, που θα τα έκανε, ήταν να τα σκανάρει και να τα ανεβάσει σε μια ψηφιακή βιβλιοθήκη και παρεμπιπτόντως, το Τ.Ε.Ι., που προανέφερα, έχει πάρει επιδότηση – και απαντώ και στην ερώτηση της κυρίας Τζούφη – από Ευρωπαϊκό κονδύλι,186.243 ευρώ, όχι μόνο γι' αυτό, ξαναλέω, για να μην παρεξηγηθώ, αλλά συμπεριλαμβάνεται και η ψηφιακή βιβλιοθήκη μέσα σε αυτό.

Τώρα, οι εκδότες δεν έχουν καμία Σύμβαση με το πανεπιστήμιο.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Να το διευκρινίσετε αυτό, γιατί, έτσι όπως ακούστηκε, είναι ότι πήραν 186.243 ευρώ.

**ΓΙΩΡΓΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS LTD):** Όχι, έχω εδώ το πρόγραμμα. Είπα, ότι συμπεριλαμβάνεται και αυτό.

**ΕΜΜΑΝΟΥΗΛ ΜΠΑΣΙΑΣ (Πρόεδρος του Σωματείου «Φάρος Τυφλών Ελλάδας»):** Εμείς μετατρέπουμε, κύριε Πασχαλίδη, και δεν έχουμε πάρει τίποτα.

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS LTD):** Οι εκδότες παράγουν βιβλία για το ελεύθερο εμπόριο, αν και το Υπουργείο Παιδείας, σε συνεργασία με τα πανεπιστήμια, επιλέγει από το ελεύθερο εμπόριο ποια βιβλία θα πάρουν οι φοιτητές και πληρώνονται από το Υπουργείο Παιδείας. Εάν ένα βιβλίο διαρρεύσει, το δώσουμε εμείς σε μια ψηφιακή βιβλιοθήκη και γίνει ψηφιακό, αυτό το βιβλίο δεν υπάρχει περίπτωση να ξαναδοθεί στο εμπόριο, δεν υπάρχει περίπτωση να ξαναπουληθεί. Αυτό μας προβληματίζει εμάς, όχι αν το βιβλίο θα μετατραπεί σε μορφή Braille. Εμάς μας ενδιαφέρει να γίνει σωστά η μετατροπή του είτε σε audio είτε, τέλος πάντων, στα PDF για εντυποανάπηρους.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Αυτό είναι ένα άλλο θέμα. Εδώ μιλάμε για τη συγκεκριμένη μορφή και τη διευκόλυνση.

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS LTD):** Εμείς είμαστε εδώ, σας είπα, για να διευκολύνουμε αυτό το πράγμα.

**ΜΕΡΟΠΗ ΤΖΟΥΦΗ:** Απλά η ερώτηση η δική μου ήταν πολύ συγκεκριμένη. Πράγματι, ο αριθμός των παιδιών με τυφλότητα, των φοιτητών μας, δεν είναι τόσο μεγάλος, αλλά αυξάνεται, διότι, πράγματι, έχει βελτιωθεί η ποιότητα σπουδών και φτάνουν και στην τριτοβάθμια εκπαίδευση και αυτό είναι πάρα πολύ σημαντικό. Εγώ ρωτάω τους εκδότες τι ποσόν είναι αυτό, για να μετατρέψουν τα πανεπιστημιακά συγγράμματα, σε αυτά, που υπάρχει η Σύμβαση και σε γραφή Braille; Αυτό ρώτησα.

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS LTD):** Εμείς δεν μπορούμε να….

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κυρία Τζούφη, το θέμα δεν είναι, αν αυξάνεται το κόστος.

**ΜΕΡΟΠΗ ΤΖΟΥΦΗ:** Τι κόστος είναι αυτό;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Για την αναπαραγωγή των εκπαιδευτικών συγγραμμάτων, πως θεωρείτε εσείς, ότι πρέπει να αμείβονται οι συγγραφείς και οι εκδότες;

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS L.T.D.):** Καταρχήν, EME; IW δεν μπορούμε να μπούμε στη διαδικασία, γιατί δεν ξέρουμε πώς γίνεται αυτό το πράγμα, λίγοι άνθρωποι το ξέρουν και προφανώς, ο Σύλλογος Τυφλών και άλλοι σύλλογοι - δεν παρακάμπτω κάποιους - είναι οι αρμόδιοι, για να κάνουν αυτό το πράγμα.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Έχετε συνεργαστεί και έχετε συζητήσει γι’ αυτό;

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS L.T.D.):** Εμείς προσωπικά, όχι.

Στο άμεσο μέλλον, θέλουμε να κάνουμε μία συνάντηση με όλους τους φορείς, ήδη το προετοιμάζουμε.

Οι εκδότες δεν μπορούν να το κάνουν αυτό το πράγμα, δεν ξέρουν να το κάνουν. Πρέπει να υπάρχει μια συνεργασία, αλλά το πρόβλημά μας δεν είναι η μορφή Braille, το πρόβλημά μας είναι οι άλλες μορφές.

**ΜΕΡΟΠΗ ΤΖΟΥΦΗ:** Έγινε σχόλιο, γιατί να το κάνουν τα Πανεπιστήμια. Τα Πανεπιστήμια ήταν υποχρεωμένα να κάνουν αυτό το πράγμα.

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS L.T.D.):** Τα Πανεπιστήμια και οι Ακαδημαϊκές Βιβλιοθήκες δεν κάνουν μορφή Braille, το ξανατονίζω, κάνουν pdf, basic, ακουστικό.

**ΜΕΡΟΠΗ ΤΖΟΥΦΗ:** Ξέρω ότι υπάρχει τέτοια δυνατότητα στο Πανεπιστήμιο Ιωαννίνων. Γι' αυτό και σας τη θέτω. Η Πανεπιστημιακή βιβλιοθήκη έχει ειδική ομάδα ΑμΕΑ, που φροντίζει και για αυτό το πράγμα. Μάλιστα, υπάρχει μια συζήτηση, στο ανώτατο επίπεδο, στη Σύνοδο των Πρυτάνεων, πως θα συνεργαστούν τα Πανεπιστήμια και τι θα κάνουν.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κύριε Πασχαλίδη, θέλετε να συμπληρώσετε κάτι ακόμα;

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS L.T.D.):** Θα ήθελα να πω για την αμοιβή. Αμοιβή, αυτή τη στιγμή - αν θέλουμε να χωρίσουμε τους φοιτητές σε δύο κατηγορίες - στα άτομα χωρίς αναπηρία και στους ΑμΕΑ μπορείτε, να το κάνετε. Εφόσον θέλουμε να μη διαχωρίζονται σε άτομα με αναπηρία και άτομα χωρίς αναπηρία, θα πρέπει το Υπουργείο να πληρώνει το φοιτητή, δηλαδή το σύγγραμμα, που παίρνει.

Εάν γίνουν σωστές οι διαδικασίες, επειδή είναι πάρα πολύ λίγο το ποσοστό – αυτή τη στιγμή, το ΕΚΠΑ πρέπει να έχει, αν έχει 10 φοιτητές - εμείς είμαστε διατεθειμένοι, εάν γίνει σωστά η εργασία της προστασίας, μέσω του «ΕΡΜΟΦΙΛΟΥ», που είναι πιστοποιημένο εργαστήριο, είμαστε διατεθειμένοι να απεμπολήσουμε αυτό το δικαίωμα της πληρωμής. Δεν έχουμε πρόβλημα. Είναι πάρα πολύ λίγο το ποσοστό και τα αντίτυπα, που θα διατεθούν.

Από την άλλη, όμως, όταν ένα Πανεπιστήμιο - μια Βιβλιοθήκη παίρνει Ευρωπαϊκό Πρόγραμμα, αυτό θα ήθελα να συμπληρώσω, εμείς δεν ζητάμε να είμαστε στο Ευρωπαϊκό Πρόγραμμα, αλλά δεν μπορεί να λέει το Πανεπιστήμιο Πειραιά, ότι θα πάρω ηλεκτρονικούς υπολογιστές, τάμπλετς, οθόνες κ.λπ. και το «καύσιμο», να είναι δωρεάν. Δεν ξέρω, αν σας κάλυψα. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Θα το κρίνουν οι συνάδελφοι, που ρώτησαν.

Το λόγο έχει ο κ. Καραγιαννόπουλος.

**ΣΩΣΤΗΣ ΚΑΡΑΓΙΑΝΝΟΠΟΥΛΟΣ (Γραμματέας της Συντονιστικής Επιτροπής Αγώνα Αναπήρων):** Θα ξαναπώ πάλι, λοιπόν και θα το διευκρινίσω πάλι, σχετικά με αυτό που ρώτησε πριν κάποιος Βουλευτής της Ν.Δ., νομίζω, γιατί είπα ότι «καλύπτει τους εκδοτικούς οίκους». Αυτή η Οδηγία από την Ευρωπαϊκή Επιτροπή ήρθε να καλύψει…….

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Νομίζω ότι αυτό πρέπει να το πάρετε πίσω, να διορθώσετε, κανένας δεν καλύπτει κανένα εδώ, από όπου και αν προέρχεται, δεν καλύπτει κανέναν.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια του Κ.Κ.Ε.):** Ελεύθερος είναι και εάν θέλει απαντήσεις, ας απαντήσει η Βουλευτίνα και όχι εσείς, ως Πρόεδρος.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Μιλάω για όλους τους Βουλευτές, γιατί πιστεύω ότι όλοι οι Βουλευτές, όσοι είμαστε εδώ, δεν εξυπηρετούμε συμφέροντα και δεν καλύπτουμε κανέναν.

**ΣΩΣΤΗΣ ΚΑΡΑΓΙΑΝΝΟΠΟΥΛΟΣ (Γραμματέας της Συντονιστικής Επιτροπής Αγώνα Αναπήρων):** Η δικιά μας η πρόταση είναι για Εθνικό Τυπογραφείο κρατικό, που δεν υπάρχει.

Υπάρχει κάποιος ενιαίος κρατικός Φορέας, που δίνει δωρεάν βιβλία στην Πρωτοβάθμια, Δευτεροβάθμια ή Τριτοβάθμια Εκπαίδευση; Όχι.

Υπάρχει πλατφόρμα στο Πανεπιστήμιο, που υπάρχουν τα συγγράμματα, ώστε να μπορούν να δοθούν και να τα δώσουν οι καθηγητές μας σε προσβάσιμες μορφές δωρεάν; Δεν υπάρχει.

Έρχονται στην ώρα τους τα βιβλία στους μαθητές; Δεν έρχονται.

Είπανε πριν για δέκα φοιτητές στο ΕΚΠΑ και το ότι είναι μόνο δέκα. Είναι αυτό ευθύνη του κράτους; Είναι.

Γι' αυτό λέμε και εμείς, ότι αυτή η Οδηγία δεν λύνει κανένα ουσιαστικό πρόβλημα, που υπάρχει σήμερα και δεν καλύπτει τις ανάγκες των ατόμων με αναπηρία και των ατόμων με προβλήματα όρασης, συγκεκριμένα. Εμείς θα παλέψουμε γι΄ αυτές τις προτάσεις- πάντα παλεύαμε- και θα συνεχίσουμε να το κάνουμε. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε, κύριε Καραγιαννόπουλε, γι΄ αυτό και σας καλέσαμε, για να πείτε τις θέσεις σας και τις απόψεις σας και για να παλέψετε και μέσα στο Κοινοβούλιο.

Το λόγο έχει ο κ. Πασχαλίδης.

**ΓΕΩΡΓΙΟΣ ΠΑΣΧΑΛΙΔΗΣ (Πρόεδρος ΣΕΕΒΙ, εκδόσεις BROKEN HILL PUBLISHERS LTD):** Να συμπληρώσω για τον κ. Καραγιαννόπουλο, ότι το Εθνικό Τυπογραφείο ας μην το φανταστούμε σαν ένα κτίριο, το οποίο θα παράγει. Αυτή τη στιγμή, υπάρχει η τεχνολογία και μπορεί Τμήματα, όπως είναι ο «Ερμόφιλος» ή η Εθνική Βιβλιοθήκη, να το κάνουν. Να πιστοποιηθούν και άλλα Τμήματα - το ΙΤΕ της Κρήτης, στα Γιάννενα, στο ΔΠΘ, παντού, ώστε και το Εθνικό Τυπογραφείο να είναι ένα ενιαίο σύνολο, να μπαίνουν σε μια κεντρική βάση και να υπάρχει έλεγχος, να υπάρχει σωστή αντιμετώπιση, να υπάρχουν υδατογράμματα, να υπάρχουν τα I.P. των υπολογιστών των χρηστών και τα λοιπά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστώ πολύ, το λόγο έχει η κυρία Κωνσταντίνα Κακάλη.

**ΚΩΝΣΤΑΝΤΙΑ ΚΑΚΑΛΗ (Μέλος του Δ.Σ. του Συνδέσμου Ελληνικών Ακαδημαϊκών Βιβλιοθηκών (ΣΕΑΒ) και Διευθύντρια της Βιβλιοθήκης και του Κέντρου Πληροφόρησης του Παντείου Πανεπιστημίου):** Θα απαντήσω σε όσα προλαβαίνω.

Θα ήθελα να πω και να σας στείλω σε όλους, ποιες είναι οι χώρες, οι οποίες έχουν «ανοιχτεί» τελείως- και χωρίς αποζημίωση- και έχουν ψηφίσει- εμείς είμαστε από τις χώρες σε καθυστέρηση- πέρα από την Γερμανία και Δανία, που ακούγονται, πέρα από το Ηνωμένο Βασίλειο, η Σουηδία, η Νορβηγία, ακόμη και η Νιγηρία, οι Ηνωμένες Πολιτείες, η Ιαπωνία, που είναι μεγάλες χώρες και έχουν τεράστιο όγκο προσβάσιμου υλικού. Στην Αμερική υπάρχουν 660.000 προσβάσιμα βιβλία, στην αντίστοιχη εκεί ΑΜΕlib, που ονομάζεται «Book –Share» και την κατάθεση δεν την κάνουν οι Βιβλιοθήκες, την κάνουν οι ίδιοι οι εκδότες και ειδικά όσοι θέλουν να βάλουν σύγγραμμα στην Τριτοβάθμια Εκπαίδευση. Αυτό μπορείτε να το δείτε και από τις παρουσιάσεις, που έχουμε κάνει.

Είμαστε πολύ πίσω, το προσβάσιμο υλικό μας είναι πάρα πολύ λίγο και εμείς ως ΑΜΕlib, που δέκα πανεπιστήμια έχουμε συντονιστεί, μέχρι στιγμής και αλληλογραφούμε- μέσα σε αυτά, πιστεύουμε ότι θα έρθουν και άλλα πανεπιστήμια- συνολικά, έχουμε γύρω στους 100 τυφλούς φοιτητές πιστοποιημένους. Μπορεί να έρθει κανείς να δει τα υδατοφραφήματά μας, την ψηφιακή υπογραφή, που κατεβαίνει από τον κάθε χρήστη και πόσες φορές «κατέβηκε» αυτό το συγκεκριμένο βιβλίο και αν πραγματικά τον αφορά. Είμαστε ανοιχτοί στον οποιοδήποτε εκδότη να έρθει να μας ελέγξει και το είχαμε πει, από την πρώτη στιγμή, που πήγαμε, σε συνεργασία μαζί τους. Δεν τους θέλουμε εχθρούς, ίσα-ίσα για εμάς είναι τεράστιο κόστος να δώσουμε σε έναν εθελοντή από το «Διαβάζω για τους άλλους» ή σε έναν εθελοντή φοιτητή μας να πάρει ένα μαγνητοφωνάκι και να διαβάσει ένα τεράστιο σύγγραμμα.

Πώς θα διαβάσει τη συνάρτηση παραγωγής; Πώς θα διαβάσει έναν πίνακα; Δεν ξέρω, αν μπορείτε, πραγματικά, να δείτε τι μεγάλος όγκος δουλειάς χρειάζεται, για να πούμε ότι ο φοιτητής αυτός θα το πάρει και θα μπορεί να προηγηθεί, ψηφιακά, στον υπολογιστή του και θα το ακούσει ή θα το διαβάσει.

Αλλά επιμένω, ότι η Οδηγία μιλάει και για τις άλλες κατηγορίες. Δεν είναι μόνο οι τυφλοί. Ακόμα και οι βαριά δυσλεκτικοί, βοηθά σήμερα, να έχουν το κείμενο και να ακούνε σε daisy μορφή, σε daisy format το ίδιο αυτό το βιβλίο, να πλοηγούνται και να διαβάζουν αυτό το βιβλίο. Δεν είναι το φοβερό. Δηλαδή, δεν θα ζημιωθεί ο εκδότης από αυτή τη δουλειά.

Αυτό, λοιπόν, που εμείς προσπαθούμε να κάνουμε και χωρίς να έχουμε τεχνικές γνώσεις πάντα – από τις τεχνικές γνώσεις, που μας έδωσε το ΙΤΕ, που μας έδωσε ο κ. Κουρουπέτρογλου, από αυτά, που διαβάζαμε, από τους διδακτορικούς τους και τους μεταπτυχιακούς τους – είναι να μετατρέψουμε αυτά τα βιβλία. Όσα μπορούμε.

Φέτος, για πρώτη φορά, στο Πάντειο, που έχουμε 18 μόνο τυφλούς – δεν σας λέω για όλες τις άλλες κατηγορίες, γιατί δεν προλαβαίνουμε να τους εξυπηρετήσουμε και το λέμε – για πρώτη φορά, λοιπόν, μαζί με 50 εθελοντές φοιτητές, που έχουν ένα στέκι εκεί και πάνε και φτιάχνουν το Word αρχείο, για να μπορεί να είναι πλοηγήσιμο, καταφέραμε τους περισσότερους φοιτητές να τους εξυπηρετήσουμε και μάλιστα, πανηγυρίσαμε, πριν από την εξεταστική. Είναι πάρα πολύ δύσκολο.

Αυτές οι υπηρεσίες, πραγματικά, δεν ξέρω, αν είναι με ευρωπαϊκά προγράμματα, πρέπει να χρηματοδοτηθούν. Να υπάρχει μια δημόσια, μια εθνική πολιτική, εθνικό τυπογραφείο, πέστε το όπως θέλετε. Δεν μας πειράζει να μπούμε ούτε κάτω από την εθνική βιβλιοθήκη – ίσα-ίσα, πριν από λίγο μίλησα με τον κ. Τσιμπόγλου για τις δυσκολίες, που έχουμε και την Τρίτη έχουμε συνάντηση μαζί του – δεν έχουμε κανένα πρόβλημα να συνεργαστούμε με οποιονδήποτε ούτε θέλουμε να κρατήσουμε καμία ταμπέλα «εμείς είμαστε και άλλοι δεν υπάρχουν». Είμαστε ανοικτοί σε οποιονδήποτε διάλογο, αρκεί να εξυπηρετηθούν αυτοί οι φοιτητές. Δεν υπάρχει ζημιά. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής) :** Και εμείς ευχαριστούμε.

Ο κ. Μπασιάς θέλει να συμπληρώσει κάτι;

**ΕΜΜΑΝΟΥΗΛ ΜΠΑΣΙΑΣ (Πρόεδρος του Σωματείου «Φάρος Τυφλών Ελλάδος») :** Ως προςτην Τριτοβάθμια Εκπαίδευση, είπα και στην αρχική εισήγησή μου, ότι όταν αρχίσαμε να παίρνουμε έργα, επειδή έχουμε στο «Φάρο» μεγάλο τυπογραφείο, αρχίσαμε και τυπώναμε πανεπιστημιακά βιβλία σε γραφή Braille, βέβαια – κύριοι εκδότες, μην ανησυχείτε, σε γραφή Braille – ήρθαν πάρα πολλοί φοιτητές. Έχουν τελειώσει. Όταν λέτε δέκα, εμείς έχουμε λίστα και ελάτε στο «Φάρο» να σας δώσουμε λίστα. Δεκάδες τυφλοί σπουδάζουν από το «Φάρο». Και αυτό είναι που ζητάμε. Στηρίξτε το «Φάρο».

Τώρα, ως προς το τυπογραφείο, δεν έχουμε αντίρρηση να γίνει δημόσιο κ.λπ., αλλά το ΚΕΑΤ δεν είναι δημόσιο τυπογραφείο; Τι είναι, ιδιωτικό; Στηρίξετε όσο γίνεται το «Φάρο». Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε, κύριε Πρόεδρε. Και να κλείσουμε με την κυρία Υπουργό.

Κυρία Υπουργέ, έχετε το λόγο να απαντήσετε στις ερωτήσεις και των συναδέλφων και των εκπροσώπων των φορέων. Σας ευχαριστώ πολύ.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Σας ευχαριστώ πολύ, κύριε Πρόεδρε.

Κύριοι Βουλευτές, νομίζω ότι και στην προηγούμενη συζήτηση ήταν σαφές ότι αυτό, το οποίο μας ενδιαφέρει, με την Κύρωση της συγκεκριμένης Οδηγίας, προσαρμοσμένης, σε κάποια σημεία στα ελληνικά δεδομένα, ο στόχος μας ήταν να διευκολύνουμε, στο μέγιστο δυνατό βαθμό, τους συνανθρώπους μας, οι οποίοι αντιμετωπίζουν προβλήματα όρασης, σε μικρότερο ή σε μεγαλύτερο βαθμό. Να τους διευκολύνουμε, για να αποκτήσουν, επιτέλους, γιατί ακούστηκαν πολλά, πράγματι, είμαστε αρκετά πίσω, ισότιμη πρόσβαση στο πνευματικό και πολιτιστικό αγαθό, με όλο τον υπόλοιπο κόσμο.

Ήδη, από τη συζήτηση, που έγινε, προέκυψαν αρκετά ενδιαφέροντα πράγματα, έως πολύ ενδιαφέροντα, τα οποία θα μπορούσε να λάβει κανείς υπόψη, όχι στο πλαίσιο της Κύρωσης της συγκεκριμένης Οδηγίας.

Ακούστηκαν ιδέες, όπως το λεγόμενο «εθνικό τυπογραφείο», που έχουν δίκιο οι κύριοι του ΟΣΔΕΛ, δεν μιλάμε για κανένα κτίριο, είναι θέματα προσαρμογής και κάποια μηχανήματα, τα οποία μπορούν να χρησιμοποιηθούν. Όπως, επίσης, ακούστηκε να υπάρχουν ευρωπαϊκά προγράμματα, τα οποία να επιτρέψουν μια, αν θέλετε, μαζική παραγωγή έργων, που θα διευκόλυναν τους εντυποανάπηρους συμπολίτες μας, αλλά αυτά δεν μπορούν να χωρέσουν, μέσα στο συγκεκριμένο νομοθέτημα.

Είναι πράγματα, τα οποία μπορούμε να τα δούμε και να τα θεσμοθετήσουμε, μέσα σε ένα διαφορετικό πλαίσιο από αυτό, που συζητάμε, σήμερα. Επαναλαμβάνω ότι αυτό, το οποίο μας ενδιέφερε, ήταν να καταστήσουμε, όσο γίνεται πιο εύκολη τη διαδικασία για τους εντυποανάπηρους, απαλλάσσοντας τους και από μία σειρά διοικητικών και γραφειοκρατικών διαδικασιών.

Θα πω δυο-τρία πράγματα - θα απαντήσω στα ερωτήματα - στη συνέχεια, έχουμε τη συζήτηση, κατ΄ άρθρο. Να ξεκινήσω από αυτό, το οποίο ακούστηκε, για το κατά πόσον πρέπει να εξουσιοδοτούνται οι αρμόδιοι φορείς. Επαναλαμβάνω αυτό, το οποίο είχα πει και προχθές ότι το ζήτημα αυτό αποσαφηνίζεται στην Αιτιολογική Έκθεση, στο άρθρο 3, η οποία λέει επί λέξει ότι ορίζεται ο «αρμόδιος φορέας», όρος, που προτιμήθηκε, αντί της «εξουσιοδοτημένης οντότητας», δεδομένου ότι, εν προκειμένω, δεν πρόκειται περί φορέα ή οντότητας, που εξουσιοδοτείται από κάποιον. Κάτι τέτοιο θα προϋπέθετε προληπτικό έλεγχο, ο οποίος δεν είναι επιτρεπτός, σύμφωνα με την Οδηγία 2017/1564 και θα δυσχέραινε τη λειτουργικότητα και την αποτελεσματικότητα της ρύθμισης. Εξάλλου, ο όρος χρησιμοποιείτο και στο προηγούμενο νομοθετικό καθεστώς. Πρόκειται για φορέα, που εξουσιοδοτείται ή αναγνωρίζεται από το κράτος-μέλος, για να παρέχει εκπαίδευση, επιμόρφωση προσαρμοσμένη ανάγνωση ή πρόσβαση σε πληροφορίες, σε μη κερδοσκοπική βάση, ενώ μπορεί να είναι ακόμα και δημόσιος ή μη κερδοσκοπικός οργανισμός, που παρέχει τις υπηρεσίες αυτές στους επωφελούμενους, ως μία από τις κύριες δραστηριότητες του, ως θεσμική υποχρέωση ή στο πλαίσιο του δημοσίου συμφέροντος αποστολής του, όπως οι βιβλιοθήκες, τα εκπαιδευτικά ιδρύματα και άλλοι μη κερδοσκοπικοί οργανισμοί, δημόσιοι ή ιδιωτικοί, που εξυπηρετούν επωφελούμενους. Επισημαίνεται ότι ο όρος «αρμόδιος φορέας» δεν περιλαμβάνει, φυσικά πρόσωπα και επειδή ακούστηκαν κάποιες παρατηρήσεις, σχετικά με την ίδια την Οδηγία, την παράγραφο 13, αυτή λέει ότι οι απαιτήσεις εξουσιοδότησης ή μη αναγνώρισης, που τα κράτη-μέλη ενδέχεται να επιβάλουν στις εξουσιοδοτημένες οντότητες, όπως εκείνες, που συνδέονται με την παροχή υπηρεσιών γενικής φύσης στους δικαιούχους, δεν θα πρέπει να έχουν, ως αποτέλεσμα, να παρεμποδίζουν τις οντότητες, που καλύπτονται από τον ορισμό της εξουσιοδοτημένης οντότητας, βάσει της παρούσας Οδηγίας, να προβαίνουν στις χρήσεις, που επιτρέπονται, δυνάμει αυτής. Είναι σαφές ότι το συγκεκριμένο άρθρο, το 13, δεν επιβάλλει υποχρέωση πιστοποιημένης εξουσιοδότησης. Ορίζει ότι ακόμα και αν ένα κράτος επιβάλλει υποχρέωση πιστοποίησης, δεν μπορεί να εμποδίσει άλλους φορείς, που εμπίπτουν στον ορισμό της Οδηγίας να κάνουν χρήση των δικαιωμάτων, που αυτή παρέχει. Απλώς, για να διευκρινίζουμε κάποια πράγματα.

Θα αναφέρω επίσης και νομίζω ότι, με αυτόν τον τρόπο, απαντώ και σε μία σειρά ερωτήσεων ότι η υποχρέωση χορήγησης ψηφιακού αντιγράφου υφίσταται, ήδη, από το 2007 και εφαρμόζεται. Έχουν μάλιστα, σύμφωνα με τα στοιχεία, που δίνει ο Οργανισμός Πνευματικής Ιδιοκτησίας, μετατραπεί, στο πλαίσιο της Υπουργικής Απόφασης αυτής, του 2007 1599 έργα. Ο αριθμός, αν σκεφτεί κανείς ότι μιλάμε για 12,5 με 13 χρόνια, είναι εξαιρετικά μικρός. Είναι 1.599 έργα. Είναι ελάχιστος ο αριθμός αυτός. Επίσης, πάλι, σύμφωνα με τον Οργανισμό Πνευματικής Ιδιοκτησίας – αυτός είναι ο αρμόδιος φορέας της Ελληνικής Πολιτείας, που συγκεντρώνει αυτά τα στοιχεία – ποτέ στη διάρκεια αυτή των 12,5-13 ετών, που μεσολαβούν, δηλαδή, από το 2007 και μέχρι σήμερα, δεν έχει καταγραφεί φαινόμενο πειρατείας των αρχείων αυτών, το οποίο να έχει περιέλθει σε γνώση του ΟΠΙ. Επομένως, κατανοώ τις ανησυχίες, αλλά οι ανησυχίες αυτές είναι περισσότερο θεωρητικού επιπέδου, διότι η πραγματικότητα και οι αριθμοί λένε άλλα.

Επίσης, σύμφωνα πάντοτε με τον Οργανισμό Πνευματικής Ιδιοκτησίας, τα έργα αυτά, τα 1.599 – μάλλον είναι οι προσβάσιμοι μορφότυποι, οι 1.599 – μετατρέπονται περίπου σε 125 βιβλία, κάθε χρόνο. Επίσης, ελάχιστος αριθμός και σύμφωνα πάντα με τον ΟΠΙ, για κάθε ένα από αυτά τα βιβλία μπορεί να έχουν γίνει λιγότερες χρήσεις από 10 ή σε ορισμένες περιπτώσεις και καμιά χρήση. Βλέπουμε, δηλαδή, ότι οι ίδιοι αριθμοί, τουλάχιστον, έτσι όπως δίνονται από τον Οργανισμό Πνευματικής Ιδιοκτησίας, δεν καθιστούν ιδιαίτερα ανησυχητικά θέματα διαρροής εσόδων, ας πούμε, σε κάποιους συγκεκριμένους χώρους.

Επίσης, με διάφορες μελέτες, οι οποίες έχουν δει το φως, παλαιότερα και σχετικά πρόσφατα, οι αριθμοί των εντυποαναπήρων είναι σχετικά μικροί. Παλαιότερα, σύμφωνα με μια μελέτη του πανεπιστημίου Μακεδονίας, υπολογιζόντουσαν σε 21.000 περίπου. Μια νεότερη έρευνα – πριν από δύο, τρία χρόνια – έδωσε τον αριθμό των 40.000, ενώ σε διεθνές επίπεδο, δεχόμαστε ότι το 0,5% αφορούν σε εντυποανάπηρους. Δηλαδή, μιλάμε για έναν αριθμό, στη χώρα μας, περίπου 50.000.

Αυτά και μόνο τα νούμερα δείχνουν ότι το να συζητάμε για ειδικές αδειοδοτήσεις, για γραφειοκρατικού περιεχομένου ταλαιπωρίες, που θα εμποδίσουν την άμεση προσβασιμότητα και θα απαιτήσουν εκδόσεις Κοινών Υπουργικών Αποφάσεων, ανάμεσα στα Υπουργεία Πολιτισμού, Παιδείας και Οικονομικών, δημιουργούν πολύ περισσότερα προβλήματα παρά απ’ αυτά, που λύνουν, τουλάχιστον, όσον αφορά στο θέμα της αμοιβής και της προστασίας των πνευματικών δικαιωμάτων.

Το να εκδοθεί μια Κ.Υ.Α. είναι μια πολύ απλή διαδικασία, όμως, θα έπρεπε να έχει προβλεφθεί ένας συγκεκριμένος μηχανισμός, ο οποίος θα υπολογίσει χρήσεις έργων σε κάθε φορέα, που μετατρέπει έργα σε ένα προσβάσιμο μορφότυπο, το μηχανισμό των κυρώσεων για τη μη προσήκουσα ενημέρωση του μηχανισμού, αρμόδια επιτροπή για την διαπίστωση των παραβάσεων. Δηλαδή, ένα πολύπλοκο γραφειοκρατικό σύστημα, το οποίο θα είχε, ως αποτέλεσμα, οι εντυποανάπηροι να δυσκολεύονται, ιδιαίτερα, να αποκτήσουν αυτό το οποίο, σε τελευταία ανάλυση, δικαιούνται.

Επίσης, το είπαμε και προχθές, η προστασία των πνευματικών δικαιωμάτων, προφανώς, καθορίζεται από το Σύνταγμα. Όμως, είναι το ίδιο το Σύνταγμα αυτό, το οποίο επιτρέπει εξαιρέσεις, όταν μάλιστα οι εξαιρέσεις αυτές συνδυάζονται και συνδέονται με την παράσχεση δυνατότητας στους συνανθρώπους μας να έχουν το ίδιο δικαίωμα, που έχουμε όλοι μαζί, όλοι οι υπόλοιποι. Εδώ και ο συνταγματικός νομοθέτης επιτρέπει στοιχειώδεις εξαιρέσεις.

Εάν πάμε, τώρα, στα όσα ακούστηκαν για την Εθνική Βιβλιοθήκη, που θα μπορούσε να αναλάβει, κατά κάποιον τρόπο, έναν ρόλο εγγυητή, για ορισμένα πράγματα, θα ήθελα απλώς να θυμίσω την περίπτωση του νόμου 3149/2003. Σύμφωνα με το άρθρο 4 του συγκεκριμένου νόμου, ορίζεται ότι «η Εθνική Βιβλιοθήκη, που ορίζει πρότυπα και συντάσσει κατευθυντήριες οδηγίες, συνεργαζόμενη με επιστημονικούς, ερευνητικούς και άλλους σχετικούς φορείς για την παραγωγή και διάθεση από τις βιβλιοθήκες της χώρας, προσβάσιμων τεκμηρίων για άτομα με αναπηρία». Δηλαδή, ο νόμος θεωρεί δεδομένο και παραπέμπει ότι η Εθνική Βιβλιοθήκη θα εκδώσει αυτές τις οδηγίες.

Αν αυτό το άρθρο πάμε να το εφαρμόσουμε, στην προκειμένη περίπτωση, τότε θα έχουμε πλημμελή ενσωμάτωση. Γιατί τέτοια πρότυπα και οδηγίες η Εθνική Βιβλιοθήκη, από το 2017, δεν τα έχει εκδώσει. Είμαστε, δηλαδή, δύο χρόνια μετά – εγώ δεν παραβλέπω τις δυσκολίες, απλώς στέκομαι στο δεδομένο – ότι δεν τα έχει εκδώσει, πράγμα που σημαίνει, ότι, αν βάλουμε επιπλέον περιορισμούς, τότε, η δυσκολία για τους εντυποανάπηρους θα αυξηθεί.

Παρόλα αυτά, απευθυνόμενη στους συναδέλφους από τον ΟΣΔΕΛ, λέω ότι ας μας καταθέσουν μια συγκεκριμένη πρόταση, για το πώς σκέφτονται τη συνεργασία με την Εθνική Βιβλιοθήκη, για να τη δούμε.

Τέλος, για το άρθρο 946 του Κώδικα, μπορεί να εφαρμοστεί και επί διαδικασίας ασφαλιστικών μέτρων. Επομένως, σε κάθε περίπτωση επείγοντος ή προκειμένου να υπάρξει προσωρινή καταδίκη για χορήγηση του ψηφιακού αντιγράφου, μπορεί να γίνει συνδυαστική εφαρμογή του άρθρου 731 και του 246 του Κώδικα.

Εξάλλου, είναι γνωστό ότι κατ' εφαρμογή του συγκεκριμένου άρθρου, το δικαστήριο με μια απόφαση, αφενός μεν καταδικάζει τον υπόχρεο στην επιχείρηση της πράξης και αφετέρου επιβάλλει χρηματική ποινή, σε περίπτωση μη συμμόρφωσης.

Σε κάθε περίπτωση, να εξετάσουμε και το ζήτημα της γενίκευσης της διαδικασίας των ασφαλιστικών μέτρων σε όλες τις διαφορές, που αφορούν στη χορήγηση ψηφιακών αντιγράφων, κατ' εφαρμογή του νόμου και να το δούμε.

Ευχαριστώ πολύ, κύριε πρόεδρε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της** **Μειοψηφίας)**: Κύριε Πρόεδρε, πριν λήξετε τη συνεδρίαση, θέλω να υποβάλω στα πρακτικά ένα υπόμνημα από τον Οργανισμό Συλλογικής Διαχείρισης και Προστασίας Δικαιωμάτων των Παραγωγών Κινηματογραφικών Έργων «Ερμείας ΣΥΝΠΕ».

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Θα το καταθέσετε στις υπηρεσίες και θα συμπεριληφθεί στα πρακτικά. Θέλω να ευχαριστήσω και εγώ, με τη σειρά μου, την Υπουργό, τους συναδέλφους, τους εκπροσώπους των φορέων, γιατί πραγματικά έγινε μια εποικοδομητική συζήτηση. Ακούστηκαν προτάσεις και χρήσιμα στοιχεία, όπως είπε και η κυρία Υπουργός. Όπως κατάλαβα και καταλάβαμε, θα αξιοποιηθούν αυτά τα στοιχεία, γιατί είπατε ότι θα τα θεσμοθετήσουμε, κάποια από αυτά σε κάποιο άλλο νομοθετικό πλαίσιο. Πράγματι, αυτό είναι χρήσιμο για να γίνει και μια συζήτηση με όλους τους εμπλεκόμενους.

Στο σημείο αυτό ολοκληρώθηκε η δεύτερη συνεδρίαση με την ακρόαση των εξωκοινοβουλευτικών προσώπων, με θέμα την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας».

Στις 18.00΄ έχουμε την τρίτη συνεδρίαση. Ευχαριστώ πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μαμουλάκης Χαράλαμπος, Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Σκουρολιάκος Παναγιώτης (Πάνος), Τζούφη Μερόπη, Χρηστίδου Ραλλία, Κωνσταντόπουλος Δημήτριος, Κανέλλη Λιάνα, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 16.05΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΙΩΑΝΝΗΣ ΑΝΔΡΙΑΝΟΣ ΧΡΗΣΤΟΣ ΤΑΡΑΝΤΙΛΗΣ**